ועדת הכספים, כנסת 20, פרוטוקול מספר 682, 2017-03-27 10:10

משה גפני: בוקר טוב, אני מתכבד לפתוח את ישיבת ועדת הכספים.

משה גפני: היות שהצטייר ביומיים האחרונים שכאילו המפלגות החרדיות נגד הליכה לבחירות, אני רוצה להודיע שאנחנו לא נגד הליכה לבחירות.

משה גפני: אנחנו לא נגד, אנחנו לא הופכים להיות השעיר לעזאזל.

משה גפני: כפי שאמרנו, אנחנו סבורים שבמדינה כמו שלנו, שנמצאת באתגרים כל כך גדולים ובעיות כל כך קשות, ללכת לבחירות על הנושא של רשות השידור והתאגיד הציבורי – אנחנו חושבים שזה מעשה חסר אחריות.

משה גפני: אבל שלא תהיה טעות; אני שמעתי ביומיים האחרונים כאילו אנחנו נעמוד כאבן נגף.

משה גפני: אנחנו לא נעמוד כאבן נגף.

משה גפני: ברגע שתהיה החלטה אנחנו רק נצטער עליה, על החלטה חסרת אחריות, אבל אנחנו לא נתנגד לזה.

משה גפני: אנחנו האחרונים שמפחדים מבחירות - - -

בצלאל סמוטריץ': אני לא מבין למה לא להתנגד.

בצלאל סמוטריץ': אנחנו, למרות שבסקרים אנחנו מרוויחים מאוד מבחירות, נתנגד.

בצלאל סמוטריץ': אנחנו חושבים שזה רע למדינה ולכן אנחנו מתנגדים.

משה גפני: רק תן לי לסיים.

משה גפני: אנחנו האחרונים שמתנגדים לעניין הזה, אין לנו בעיה ללכת לבחירות, ואפילו להפך – אולי זה ייטיב איתנו, לפי הסקרים.

איתן ברושי: ממתי אנחנו מאמינים לסקרים?

משה גפני: נכון.

משה גפני: על כל פנים, דעתנו היא שמדינה כמו שלנו איננה צריכה ללכת לבחירות באמצע הקדנציה בגלל מהלך שאפשר להגיע בו לפתרון.

איתן ברושי: יש עודפי גבייה, רוצים להוציא את זה על בחירות.

משה גפני: אבל משעה שיוחלט שהולכים לבחירות, לא אנחנו נהיה אלה שמכשילים את זה.

משה גפני: שמעתי הבוקר את יושב-ראש הקואליציה אומר: אנחנו נוכל להביא בחירות גם בלי המפלגות החרדיות.

משה גפני: הוא לא צריך להתאמץ; אם יחליטו ללכת לבחירות זה בסדר גמור מבחינתנו, לא נתנגד לזה, הוא לא צריך לעשות חשבון עלינו.

משה גפני: ועוד מתחילים לעשות חשבון מה אנחנו הולכים להפסיד.

משה גפני: אנחנו לא הולכים להפסיד שום דבר, אנחנו האחרונים שחוששים מזה.

משה גפני: אבל כנראה שאנחנו הממלכתיים ביותר מבין המפלגות שנמצאות, ובכל מקרה לא נהיה מכשול ולא נהיה אבן נגף בעניין.

איתן ברושי: אפשר תגובה?

משה גפני: רק שנייה, סתיו ביקשה.

משה גפני: את רוצה לדבר על דברים אחרים?

סתיו שפיר: אני מבקשת הצעה לסדר בעניין הדיון.

משה גפני: אז תמתיני, כי האחרים רוצים לדבר על הבחירות.

משה גפני: בצלאל, בבקשה.

בצלאל סמוטריץ': אני מוכרח לומר שאני מתקשה להבין את עמדתך.

בצלאל סמוטריץ': אנחנו סבורים שבחירות - - -

משה גפני: לא הבנתי.

בצלאל סמוטריץ': אמרתי שאני מוכרח לומר שאני מתקשה להבין את עמדתך - - -

משה גפני: זה נורא פשוט, אני אסביר לך.

משה גפני: אנחנו דיברנו נגד הליכה לבחירות, זאת עמדתנו.

משה גפני: אבל פתאום התחילו לדון למה המפלגות החרדיות מתנגדות לבחירות, "בטח הן מפחדות".

משה גפני: אז הודעתי את מה שהודעתי, שאין לנו שום בעיה עם העניין הזה.

משה גפני: אנחנו נצטער, אבל לא נהווה מכשול לעניין.

משה גפני: זה הכול.

משה גפני: אנחנו לא מפלגת שלטון.

בצלאל סמוטריץ': הבנתי.

בצלאל סמוטריץ': אני שותף לעמדתך שבחירות היום זה חוסר אחריות, וגם אין על מה.

בצלאל סמוטריץ': אם היו מתגלעים בקואליציה חילוקי דעות מדיניים, חברתיים או כלכליים, שעליהם לא מצליחים להגיע להבנה וצריך ללכת לציבור ולקבל מחדש את אמונו, אז זה בסדר גמור.

בצלאל סמוטריץ': אבל לפרק ממשלה על כלום וללכת כל שנתיים לבחירות זה חוסר אחריות משווע.

בצלאל סמוטריץ': ומכיוון שכמוך, אני חושב שזה חוסר אחריות, אז שלא כמוך, אנחנו כן נעשה כל מה שאנחנו יכולים כדי למנוע את זה, כי אנחנו משתדלים לעשות את מה שטוב למדינת ישראל ולאזרחי ישראל.

בצלאל סמוטריץ': ואני קורא גם לכם, אם אתם חושבים כמונו, שמה שטוב למדינת ישראל זה לא לקחת אותה לבחירות, אז לא להסכים שנלך לבחירות.

בצלאל סמוטריץ': ושוב פעם, לא כי אני חושש מזה, אלא כי זה יהיה רע למדינת ישראל.

בצלאל סמוטריץ': אם ראש הממשל ילך להרפתקאות מדיניות וכו' ויהיו כאן חילוקי דעות מהותיים, אז אולי על זה נלך בחזרה לציבור ונבקש לקבל מנדט.

בצלאל סמוטריץ': אבל ללכת על הדבר הזה לבחירות?

בצלאל סמוטריץ': אגב, אני קורא גם לחבריי ממפלגתו של שר האוצר קצת לרדת מהעץ בעניין הזה ולגלות אחריות, כדי שנוכל להמשיך להעביר הרבה מאוד כסף להתיישבות, כפי שנעשה עוד רגע.

בצלאל סמוטריץ': יש לנו עוד הרבה תכניות בשנתיים הקרובות.

משה גפני: איתן, בבקשה.

איתן ברושי: אדוני היושב-ראש, חברי הכנסת, לא חשבתי שעל זה הדיון אבל דווקא יותר טוב לדבר על זה מאשר להעביר כסף ליהודה ושומרון.

איתן ברושי: קודם כול, אני רוצה לשבח את ההתנהגות האחראית שלך, גפני, ושל החלקים שאתה מייצג.

איתן ברושי: אני גם חושב שבסופו של דבר יש מדינה.

איתן ברושי: ..

איתן ברושי: כמי שגדל עם המורשת של רבין, הוא תמיד היה אומר שאין לנו מדינה ספייר.

איתן ברושי: גם אני חושב שלא צריך בחירות, אבל צריך להחליף את הממשלה בממשלה אחרת.

איתן ברושי: וזה כן תלוי בכם.

איתן ברושי: אם אתה רוצה למנוע מגורמים כאלה ואחרים להיכנס לממשלה, הדרך היא להקים ממשלה חלופית, ואין ממשלה חלופית בלעדיכם.

איתן ברושי: הדרך לא לעשות בחירות היא לשנות את ההרכב של הקואליציה בגורמים יותר אחראים.

איתן ברושי: זה פשוט יהיה מדהים שאחרי עודפי הגבייה וההכנסות של הממשלה, היא תוציא שני מיליארד שקל על בחירות, כדי לקבל את אותה תוצאה.

איתן ברושי: זה באמת חוסר אחריות שאי אפשר להסביר אותו.

איתן ברושי: לכן אני קורא לך, גפני, לגלות את הנחישות שאתה מגלה, כדי למנוע מבחירות.

איתן ברושי: מצד שני, אם מישהו איבד את העשתונות אז יכול להיות שהוא לא יכול לשבת ליד ההגה.

איתן ברושי: אבל צריך להחליף את הנהג ולא את המכונית, ולכן אני חושב שבחירות זה לא דבר נכון.

איתן ברושי: להוציא את המדינה לתהליך כזה זה לא אחראי.

איתן ברושי: מצד שני, אנחנו יודעים שיש יותר מ-61 ח"כים שרוצים ממשלה חלופית, הרצוג עוסק בזה, ויש היתכנות לממשלה אחרת בלי בחירות.

משה גפני: סתיו, על הבחירות?

סתיו שפיר: כן.

סתיו שפיר: גפני, אנחנו מדברים פה על עלויות הבחירות, אבל כל יום שהממשלה הזו ושראש הממשלה הזה עומד בראשות הממשלה, עולה לנו בביטחון שלנו ועולה לנו במחירים כבדים לכלכלה שלנו ולחברה שלנו, ומה שקורה פה עכשיו בוועדה זה רק הוכחה קטנה לזה.

סתיו שפיר: במקום לדאוג היום לקצבאות הנכים, שכל הזמן אומרים שאין בשביל זה כסף, ובמקום לדאוג לדיור הציבורי, שאומרים שאין בשביל זה כסף, מה עושה הממשלה?

סתיו שפיר: מעבירה עוד קומבינה להתנחלויות, במקום לדאוג לחברה הישראלית.

סתיו שפיר: וכולנו יודעים שהסיבה לבחירות האלה היא לא שום דבר חוץ מהחשש של ביבי מהחקירות שמתנהלות נגדו והפחד שלו.

סתיו שפיר: וכרגע כל מה שעושה ראש הממשלה הזה זה לקבל החלטות אך ורק לפי האינטרס האישי שלו, כפי שאנחנו רואים עכשיו בסחרחרה המטופשת הזאת שכל הממשלה נכנסה לתוכה.

סתיו שפיר: במקום לדאוג לצרכים של החברה הישראלית יש פה ראש ממשלה שמסתכל ודואג אך ורק לעצמו.

סתיו שפיר: כל יום שלו בשלטון זה סכנה לכולנו, ואתם, גפני, בתור מפלגה אחראית, צריכים להבין שצריך לפרק את הממשלה הזו במהרה, אם בבחירות ואם בממשלה חלופית.

סתיו שפיר: כמה שיותר מהר יותר טוב.

משה גפני: תודה רבה.

משה גפני: רועי, בבקשה.

רועי פולקמן: א', אני מציע לפנות לאגף תקציבים ולשאול מה דעתם על הבחירות.

רועי פולקמן: להביא חוות דעת מקצועית בעניין.

רועי פולקמן: אני יודע שזה ישפיע כאן על דעתכם...

איתן ברושי: בדרך כלל הם עושים מה ששר האוצר אומר להם.

רועי פולקמן: לא, ממש לא, יש להם עמדה מקצועית.

איתן ברושי: נו באמת, אתה עוד מאמין בזה?

רועי פולקמן: אבל גפני, אני באמת תמה קצת על הדברים שלך.

רועי פולקמן: בהחלטה אם הולכים או לא הולכים לבחירות, זה לא שאתם חסרי דעה טכנית, כלומר, "טוב, אם יחליטו אז נתמוך".

משה גפני: זה לא מה שאמרתי.

רועי פולקמן: אבל האמירה שלך "לא נהיה אבן נגף", אני מפרש אותה כאילו אתה אומר שאחרים יחליטו, ואם יחליטו שכן אז נלך.

משה גפני: כנראה לא היית אף פעם חרדי, אז אתה לא יודע איפה אני נמצא.

משה גפני: כבר מתחיל הדיון מה אנחנו מסתירים.

משה גפני: אז שיהיו בחירות, אין בעיה.

רועי פולקמן: אדוני היושב-ראש, אני חושב שאף אחד בממשלה ובקואליציה לא מבין מה הסיפור ולמה בכלל מדברים על בחירות.

רועי פולקמן: אף אחד לא מבין.

רועי פולקמן: ולכן האמירה אומרת, בצדק - - -

משה גפני: את דעתנו אמרנו.

רועי פולקמן: אנחנו לא פיונים, יש לנו פה מדינה שלא מתנהלת כמו עסק פרטי.

רועי פולקמן: ולכן אנחנו באים ואומרים שאם יש הצדקה ללכת בחירות, נלך לבחירות.

רועי פולקמן: אבל ללכת כל שנתיים לבחירות, אין ספק שזה רע למדינה, ולא משנה מי נמצא בשלטון.

רועי פולקמן: זה רע למדינה ללכת כל שנתיים לבחירות.

רועי פולקמן: ולכן צריכה להיות סיבה לכך.

רועי פולקמן: ולכן אני הייתי מצפה שהאמירה תהיה שאין בעת הזאת סיבה ללכת לבחירות, נקודה.

רועי פולקמן: לדעתי, להגיד "כן נתמוך/לא נתמוך, כן יציעו בחירות/לא יציעו בחירות" – אין לכך סיבה, בטח לא אירועי רשות השידור והתאגיד.

רועי פולקמן: זו לא עילה לצאת לבחירות.

רועי פולקמן: ואם רוצים שלא יהיו בחירות אז לא יהיו בחירות.

רועי פולקמן: לכן אני חושב שכל הדיבורים מסביב הם לא במקום; את המדינה הזאת צריך לנהל באחריות.

רועי פולקמן: אתה יו"ר ועדת הכספים, מי כמוך יודע מה המשמעות של לפרק ממשלה.

רועי פולקמן: אני לא מדבר רק על העלויות הישירות, אלא גם על כל המסביב.

רועי פולקמן: ראינו את תקציב 2015 וכמה נזקים גרמה העובדה שהיה תקציב שיורי ושאי-אפשר היה לקיים מדיניות.

רועי פולקמן: כך שאם אין סיבה, האמירה צריכה להיות שאין סיבה, ולא "לא נהיה אבן נגף".

רועי פולקמן: כי המשמעות של "לא נהיה אבן נגף" היא שאם מישהו יחליט מחר בבוקר, מכל סיבה שהיא, שצריך ללכת לבחירות, אז יאללה, אז נתמוך בזה, אז נלך לבחירות.

רועי פולקמן: תודה.

רועי פולקמן: אתה לא נגד, אתה לא תומך באף צד - - -

איתן ברושי: גפני, אתם רוצים להחזיר את יאיר לפיד?

איתן ברושי: השתגעתם?

משה גפני: הוא לא יחזור, זה סתם שטויות.

משה גפני: לא משנה, זה לא עומד לדיון.

משה גפני: את דעתנו אמרנו.

משה גפני: דעתנו, כמו שרועי אמר, כמו שבצלאל אמר, כמו שאחרים אמרו.

משה גפני: זו דעתנו ואמרנו אותה מספיק.

משה גפני: זהו.

משה גפני: אנחנו לא מפלגת שלטון, אנחנו מפלגה קטנה, שאמנם תגדל בבחירות.

משה גפני: אבל שלא יתחילו לדון עלינו כאילו אנחנו מפחדים מבחירות.

משה גפני: אנחנו לא מפחדים מבחירות ואמרנו את זה יותר ברור מכל אחד אחר.

משה גפני: כנראה שאמרנו את זה יותר מדי ברור.

סתיו שפיר: ואתם לא מפחדים מזה שנתניהו ימשיך להיות ראש הממשלה וימשיך להפקיר את ביטחון ישראל ואת החברה הישראלית?

משה גפני: לא, לא, אנחנו לא מפחדים.

משה גפני: אם היינו מפחדים לא היינו הולכים איתו לקואליציה.

משה גפני: אנחנו לא מפחדים.

משה גפני: אנחנו לא סבורים שצריך ללכת לבחירות.

סתיו שפיר: תראה מה מתרחש פה, תראה על מה אתה צריך לכנס ועדה עכשיו בתחילת הפגרה: כדי להעביר כסף להתנחלויות במקום להעביר כסף לעניים ובמקום להעביר כסף ל - - -

משה גפני: בסדר, בסדר, בסדר.

סתיו שפיר: גם זה, אגב, היה בהסכמים הקואליציוניים.

משה גפני: אבל היות שאת ואני היינו בקדנציה הקודמת באותו צד של המתרס ופעלנו יחד, את זוכרת מה עבר אצל יאיר לפיד להתנחלויות.

סתיו שפיר: אנחנו עדיין באותו צד של המתרס.

משה גפני: זה נכון.

משה גפני: אבל עכשיו את אומרת "ביבי, האוצר - - -

סתיו שפיר: - - - אנחנו חרדים לגורל המדינה וגם אתם צריכים להיות חרדים לגורל המדינה.

משה גפני: טוב, אנחנו עוברים לסעיף הראשון.

משה גפני: הסעיף שעומד על סדר היום זה שינויים בתקציב לשנת 2017.

משה גפני: אני רוצה להקדים ולומר שיש פה שלוש העברות שנמצאות על סדר היום, והגיעו עוד שתי העברות, אבל אני ביקשתי אפילו לא לשים אותן באתר, מכיוון שאין להן בכלל דברי הסבר.

משה גפני: יש העברה של החינוך.

משה גפני: אני מתכוון להוציא מכתב לאגף התקציבים; לאמיר לוי וליעל מבורך, שאני איתם ביחסים טובים היום.

משה גפני: מה, עושים צחוק מהעניין?

משה גפני: הרי סיכמנו משהו.

משה גפני: לגבי ההעברות הקיימות נדבר עם החברים, אני אגיד את דעתי בעניין, נשמע את היועצת המשפטית וכו'.

משה גפני: אבל להעביר אתמול העברה של משרד החינוך בלי מילה אחת של דברי הסבר?

משה גפני: מה אתם רוצים?

משה גפני: להכשיל אותי?

משה גפני: אני הוריתי אפילו לא לשים את זה באתר.

משה גפני: אני מקווה שלא תגידו למשרד החינוך שאני מעכב את זה.

משה גפני: אתם מעכבים את זה.

משה גפני: היה סיכום בשבוע שעבר, אז למה אין דברי הסבר?

משה גפני: אני אוציא היום מכתב לאגף התקציבים, בידידות ובהכול, ואני אגיד שאני מציע לחזור למה שאני הצעתי בהתחלה, לגבי הנושא של דברי הסבר.

משה גפני: הדבר הכי חשוב מבחינתי, מבחינת הוועדה, זה שדברי ההסבר יהיו ברורים, בהירים, מובנים.

משה גפני: חזרנו לנוהל הרגיל, שבו לא מעבירים כאלה העברות, שתי העברות שאין בהן מילה אחת של דברי הסבר, שאני לא יודע בכלל על מה מדובר.

משה גפני: סתיו, בבקשה.

משה גפני: אבל לא באריכות, אם אפשר.

סתיו שפיר: גפני, נחשפה הסיבה מדוע זירזו אותנו לערוך דיון על הנוהל לפני שבועיים: מסתבר שיש העברות להתנחלויות שנעצרו.

סתיו שפיר: יש פה הסכמים פוליטיים ועוד קומבינה פוליטית שעוכבה בגלל שהיא לא עמדה בנהלים, ועכשיו, אחרי כל הבלגן הזה שהובילו את הוועדה - - -

משה גפני: כנראה את לא זוכרת - -

סתיו שפיר: אני זוכרת היטב.

משה גפני: - - אז אני אזכיר לך.

משה גפני: בסוף דצמבר הייתה פה על השולחן ההעברה הזאת.

משה גפני: ההעברה הזאת עמדה על השולחן - - -

סתיו שפיר: והיא לא קיבלה אישור משפטי.

משה גפני: בסדר, אני לא נתתי להביא אותה.

משה גפני: המשפטי זה גם אני.

סתיו שפיר: היא לא קיבלה אישור משפטי בהתאם להנחיית היועץ המשפטי - - -

משה גפני: ההעברה הזאת של הרשויות הייתה פה בסוף דצמבר ואני לא נתתי להביא את זה.

משה גפני: זה לא שזה בא עכשיו באיזה נוהל.

משה גפני: ..

משה גפני: אני פשוט לא נתתי.

סתיו שפיר: הרי הסיבה היחידה שנערך פה דיון על הנוהל אחרי שהוא כבר הוחלט ואחרי שכבר עבר בבית המשפט ואחרי שמשרד האוצר כבר השתמש בנוהל הזה כדי לנסות לעצור את השינויים שצריכים להתרחש במנגנון של ההעברות התקציביות – אחרי כל זה, כל הדיון ההוא נערך כדי להעביר פה עוד העברה להתנחלויות, על חשבון כל הכסף שכרגע הממשלה ממציאה שאין לה כדי לדאוג לצרכים האמתיים בחברה הישראלית.

סתיו שפיר: לגופן של ההעברות האלה, קודם כול הן לא עומדות בנוהל - - -

משה גפני: בסדר, אז נעבור העברה-העברה.

סתיו שפיר: אתמול הגיע מידע חדש לגבי העברה אחת, ומעבר לזה, בכל ההעברות הנוהל חסר.

סתיו שפיר: גם ככה הנוהל הוא מאוד מינימלי, אז לא להצליח לעמוד בפרטים הקטנים האלה זה דבר מאוד משונה.

סתיו שפיר: אבל נושא אחד חורה יותר מכל הנושאים האחרים, וזה המענקים שעוברים פה להתנחלויות.

סתיו שפיר: קודם כול אני חייבת לציין שאני קוראת פה את החלטת הממשלה ויש פה שורה מאוד מעניינת שאני לא חושבת שמופיעה בהחלטות ממשלה אחרות על העברות לרשויות - - -

משה גפני: לא, רגע, זה לא הצעה לסדר, סתיו, שנייה.

סתיו שפיר: זאת הצעה לסדר.

משה גפני: לא, לא, זה לא הצעה לסדר.

בצלאל סמוטריץ': יתחיל תכף הדיון ואז - - -

משה גפני: בצלאל, אל תעזור לי.

משה גפני: סתיו, עד עכשיו דיברת כללית, וזה בסדר.

משה גפני: אבל אם את יורדת לגופה של העברה אז אני אאפשר לך להביע את דעתך בהעברה עצמה.

סתיו שפיר: בסדר.

סתיו שפיר: אז אני אגיד באופן כללי שיש בהעברות האלה העברה של כסף לא חוקי שעובר לגופים - - -

בצלאל סמוטריץ': נו, מה?

בצלאל סמוטריץ': תתחיל את הדיון, אני לא מבין מה קורה פה.

משה גפני: סתיו, תגידי את זה בהעברה עצמה.

סתיו שפיר: גפני, אני חושבת שהיום, בעיקר לקראת פסח - - -

בצלאל סמוטריץ': "תנו למסכנים כסף", הדמגוגיה הידועה.

סתיו שפיר: סליחה, אל תפריע לי.

משה גפני: טוב, תשלימי את הדברים ונעבור העברה-העברה.

בצלאל סמוטריץ': היא בפייסבוק, תן לה רגע, אתה מפסיק אותה באמצע השידור הישיר בפייסבוק, אתה כל פעם עושה את זה מחדש, גפני, זה לא יפה.

משה גפני: די, בצלאל.

סתיו שפיר: איזה פופוליסט, איזה פופוליסט מסכן שאתה.

משה גפני: סתיו, אני אאפשר לך לדבר בהעברה.

סתיו שפיר: סליחה, מפריעים לי פה באמצע הדברים.

משה גפני: לא, אני לא מסכים שהוא יפריע.

סתיו שפיר: אז תוציא אותו החוצה.

סתיו שפיר: סליחה, אני אומרת פה דברים רציניים, ומישהו מנסה להפריע בצורה פופוליסטית - - -

משה גפני: אבל תגידי את זה בהעברה עצמה.

סתיו שפיר: אבל יש פה עניין שנוגע לכל ההעברות האלה.

סתיו שפיר: אנחנו נמצאים רגע לפני חג הפסח, ובשבוע הקרוב יתחיל הדיון באותם אזרחים שאין להם ושלא מקבלים את הזכויות שמגיעות להם מהמדינה.

סתיו שפיר: ובכספים הנדרשים כדי לשקם - - -

<קריאות: - - -

סתיו שפיר: אני מצטערת, אבל אם זה מצחיק את הוועדה והכול פה זה עניין טכני ואין פה באמת תשומת לב לאן צריך להעביר את הכספים האלה, זה עצוב לי מאוד.

משה גפני: בסדר, אבל זאת אמירה שאת צריכה להגיד אותה בהעברות.

משה גפני: שאלה טובה, אני אענה עליה.

סתיו שפיר: לא נראה לי שאתה היית מסכים שהדברים האלה לא יועברו.

משה גפני: אני אענה על זה.

סתיו שפיר: ואני אזכיר דבר אחרון.

סתיו שפיר: אתה הזכרת פה את ההסכמים הקואליציוניים ואת העמידה בהם.

סתיו שפיר: גפני, בתוך ההסכמים הקואליציוניים אתה יודע מה עוד הופיע?

סתיו שפיר: הופיע שם למשל יישום מסקנות אלאלוף, הוועדה למלחמה בעוני.

סתיו שפיר: לא נעשה צעד אחד כדי ליישם אותן.

סתיו שפיר: גם זה מופיע בהסכמים הקואליציוניים, אבל הכסף לא עבר.

רועי פולקמן: מאיפה את מביאה את זה, סתיו?

דוד ביטן: נעשו הרבה דברים.

רועי פולקמן: הועלו קצבאות זקנה.

רועי פולקמן: על מה את מדברת?

סתיו שפיר: או למשל בנושא שיקום וטיפול – הקמת ועדה מיוחדת.

סתיו שפיר: אנחנו במקרה עשינו על זה דיון, ומה שהועבר זה פחות מעשירית מהכסף - - -

רועי פולקמן: 50 מיליארד - - -

סתיו שפיר: לא נכון, זה פשוט לא נכון.

רועי פולקמן: - - -

משה גפני: סתיו, רועי, זה לא מקובל הדבר הזה.

סתיו שפיר: רועי, תבדוק את הנתונים, זה לא מה שעבר.

משה גפני: סתיו, את זה את יכולה להגיד - - -

סתיו שפיר: אני מנסה לסיים.

משה גפני: אז תסיימי.

משה גפני: לא להפריע לה.

דוד ביטן: - - - להם כסף - - -

סתיו שפיר: זה פשוט לא הנתונים, תבדקו את זה בתוך התקציב.

דוד ביטן: תבדקי את.

משה גפני: תסיימי בבקשה.

סתיו שפיר: הובטח להקים ועדה מיוחדת כדי להתמודד עם הבעיות של הקשישים ועם הקצבאות של הקשישים וגם זה לא קם ולא קרה.

סתיו שפיר: הרפורמה בסיעוד – גם היא לא קרתה.

סתיו שפיר: וכל זה מעוגן בתוך ההסכמים הקואליציוניים.

סתיו שפיר: אבל הממשלה הזאת לא הולכת ולא חלמה ללכת לבחירות על הדברים החשובים והמשמעותיים האלה.

סתיו שפיר: ועכשיו כל מה שקורה פה זה שמגיעה הקואליציה כדי שיהיה לכם רוב כדי להעביר פה איזה הסכם קואליציוני מפוקפק עם הבית היהודי - - -

בצלאל סמוטריץ': שישמור על חיי אנשים שנרצחים בגלל שהחברים שלה הביאו לכאן אלפי מחבלים באוסלו עם מאות אלפי נשקים.

סתיו שפיר: אל תשקר, אל תשקר.

משה גפני: בצלאל, זה לא תורם לעניין.

בצלאל סמוטריץ': עכשיו החברים שלי ואני נטבחים באוטובוסים - - -

סתיו שפיר: בתור בן אדם ש - - - אל תשקר.

משה גפני: בצלאל, זה מעצים, אתה לא מבין?

סתיו שפיר: אל תשקר, אל תשקר, אם מישהו דואג פה לחיי אדם זה אנחנו.

סתיו שפיר: אתה זה שקורא להשתמטות, אתה זה שקורא להשתמטות מהצבא.

סתיו שפיר: אתה מדבר פה על חיי אדם?

סתיו שפיר: אתה מדבר על ביטחון?

סתיו שפיר: קורא לאנשים להשתמט ואז מדבר על חיי אדם?

סתיו שפיר: חצוף, ממש דואג לחיי אדם.

סתיו שפיר: לא מוכן להילחם אם יש נשים בצבא ועוד דואג לחיי אדם - -

בצלאל סמוטריץ': אלפי הרוגים ופצועים החברים חסרי האחריות שלה הביאו עלינו מאז אוסלו - - -

סתיו שפיר: - - תתבייש לך.

משה גפני: מספר פנייה 10 לוועדה, מי מסביר אותה?

<עמיחי דוד: אני עמיחי דוד, מאגף התקציבים.

משה גפני: מי המשרד שמטפל בזה?

<עמיחי דוד: משרד הביטחון.

משה גפני: הם פה?

משה גפני: אוקיי.

משה גפני: עמיחי, בבקשה.

<עמיחי דוד: הפנייה מיועדת להעברת סך של 15 מיליון ש"ח בהרשאה להתחייב עבור פרויקט מיגון הניוד למיגון אוטובוסים ביהודה ושומרון.

<עמיחי דוד: הפנייה מיועדת ליישם את החלטת ממשלה 2177 מיום 18 בדצמבר 2016, שעיקרה שמירה על מסגרות פיסקליות לשנים 2018-2017 ויישום הסכמים קואליציוניים.

משה גפני: משרד הביטחון, בבקשה.

<אמיר ברגר: מה השאלה?

משה גפני: השאלה היא מה הצורך בכסף הזה?

משה גפני: אתם יודעים בכלל למה באתם?

משה גפני: אין לי שאלה, אני רוצה שתסבירו, כדי שהחברים ידעו אם הם בעד או נגד.

רועי פולקמן: אתם יכולים להסביר מה התפקידים שלכם?

משה גפני: בבקשה, שם ותפקיד והסבר.

<יאיר אדרי: שמי יאיר אדרי, אני ראש ענף מרכיבי ביטחון להתיישבות בפיקוד העורף.

<יאיר אדרי: אני אחראי על פרויקט מיגון הניוד.

<יאיר אדרי: יש לנו צורך להחליף כמות של אוטובוסים ישנים באוטובוסים ממוגנים.

<יאיר אדרי: האוטובוסים מהווים סכנה בטיחותית וחלק מהתקציב נועד להחליף אותם באוטובוסים חדשים.

<יאיר אדרי: זו בגדול המטרה.

<יאיר אדרי: היא במסגרת פרויקט שהוא הרבה יותר גדול, בתקציב מאושר של 120 מיליון.

<יאיר אדרי: זה חלק מהתקציב - - -

איתן ברושי: בעוטף עזה לא צריך להחליף אוטובוסים?

<יאיר אדרי: בעוטף עזה אין צורך באוטובוסים ממוגנים.

איתן ברושי: איפה זה כתוב?

איתן ברושי: אתה רוצה להגיד לי שכשנוסעים מנחל עוז לבית ספר בשער הנגב אז נוסעים באוטובוס לא ממוגן, אחרי שנכנס שם טיל?

איתן ברושי: אני מכיר הפוך – שממגנים את האוטובוסים בשער הנגב.

איתן ברושי: לא רק זה, מגיעים מיישובים שהם לא חשופים לקו...

איתן ברושי: אמנם שתלנו עצים שם, אבל עד שהם יגדלו כבר יכבשו את עזה, למרות שאני מקווה שלא.

איתן ברושי: אז למה זה רק יהודה ושומרון?

<יאיר אדרי: כרגע ההגדרה היא רק באיו"ש.

<יאיר אדרי: אין כרגע איום ביטחוני מעזה - - -

איתן ברושי: אתה מוכן לתת את זה בכתב?

איתן ברושי: שאין איום ביטחוני מעוטף עזה?

בצלאל סמוטריץ': תגיד לי, מה אתה רוצה ממנו?

בצלאל סמוטריץ': זו התפיסה של הצבא היום.

בצלאל סמוטריץ': מה הקשר בין אחד לשני?

בצלאל סמוטריץ': איך אתם עם הדמגוגיה הזאת - - -

איתן ברושי: אני לא רוצה ממך עצות, בטח לא בנושא הזה.

איתן ברושי: אני יכול ללמד אותך כמה דברים, תירגע.

איתן ברושי: אני שואל עכשיו מה קורה בעוטף עזה, ועוד לא שאלתי על הגליל העליון.

בצלאל סמוטריץ': אחרי שהם ברחו מעזה והביאו את החמאס לשלוט בעזה, עכשיו הם גם - - -

משה גפני: בצלאל, אתה תורם לדיון משהו לא רגיל.

משה גפני: את זה תגיד במליאה, אבל פה אנחנו דנים על ההעברה.

משה גפני: אומר נציג הצבא ש - - -

סתיו שפיר: לא, פשוט תושבי עוטף עזה ותושבי הנגב לא מעניינים אותו, אלא רק ההתנחלויות.

בצלאל סמוטריץ': הם מעניינים אותי ולכן אני התנגדתי לגירוש מגוש קטיף.

איתן ברושי: רגע, אני בסך הכול שאלתי שאלת הבהרה.

משה גפני: אני אסגור את הדיון, בצלאל, אני לא יכול ככה.

משה גפני: איתן, עונה לך נציג הצבא, שהוא לא איש פוליטי.

משה גפני: הוא אומר לך שמבחינת האיומים - - -

איתן ברושי: אני מכיר את החבר'ה האלה.

משה גפני: הוא אומר לך שמבחינת האיומים מדובר על איו"ש.

משה גפני: אני רק רוצה להזכיר שבכנסת ה-18 הייתי יושב-ראש ועדת הכספים ואני עצרתי דיונים של משרד הביטחון בגלל שלא היה מיגון – ואני לא כזה ימין קיצוני – לאוטובוסים באיו"ש, כי טענתי שזה פיקוח נפש.

משה גפני: ואז באמת התווספו למעלה מ-15 מיליון שקל, על פי דרישה שלי.

איתן ברושי: אני לא פוסל את זה.

משה גפני: אם הצבא בא ואומר שהמיגון הזה הוא מחויב המציאות וצריך לעשות את זה, כחלק מפרויקט גדול - - -

סתיו שפיר: גפני, זה באמת מאוד חשוב, אבל השאלה למה זה בא בהסכם קואליציוני וזה לא תוכנן בתקציב.

סתיו שפיר: למה שמירה על חיי אדם - - -

משה גפני: איתן, בבקשה.

איתן ברושי: אני מכיר את הנושא ועסקתי בו - - -

דוד ביטן: אז תתנגדי לזה בגלל שזה בהסכם הקואליציוני?

משה גפני: זה לא בהסכם הקואליציוני.

דוד ביטן: לא, פשוט היא אומרת שאם זה בהסכם אז זה לא צריך להיות.

איתן ברושי: חבר'ה, קודם כול, חיי אדם זה לפני הכול - - -

דוד ביטן: בקובה יש מיגון?

דוד ביטן: למה אתה לא שואל על קובה?

דוד ביטן: תשאל על קובה.

דוד ביטן: צריכים ביהודה ושומרון.

דוד ביטן: תשאל על קובה, אולי צריך מיגון גם שם.

איתן ברושי: הרי יכול להיות שבעוד שבוע יבואו עם העברה אחרת, אני מכיר את הנושא.

איתן ברושי: לכן אני שואל האם צריך למגן אוטובוסים רק ביהודה ושומרון או שהיה צריך לבוא עם סעיף יותר רחב ולמגן אוטובוסים גם במקומות אחרים.

איתן ברושי: הרי בסך הכול אנחנו בתחילת השנה, ואוטובוסים ממוגנים – אני מכיר את הנושא היטב – הם לא דבר חדש וגם לא גילו את זה פתאום.

איתן ברושי: יש תכנית שנתית של החלפת אוטובוסים ויודעים כמה אוטובוס חי ומה המגבלות של אוטובוס כזה.

איתן ברושי: האוטובוס האחרון שהתהפך, לפני כמה חודשים, היה אוטובוס ממוגן, בדרך לאריאל בלילה.

איתן ברושי: עם הרוגים.

איתן ברושי: כך שיש פה המון בעיות.

איתן ברושי: אני לא פוסל, אני רק שואל.

איתן ברושי: יושבים פה גורמים מוסמכים, גורמים במדים, שנקלעו בעל כורחם לדיון פוליטי.

איתן ברושי: עכשיו אתם דנים בבקשה להעביר כסף למיגון, ואני שואל האם זה כל המיגון, האם אין עוד מיגון של אוטובוסים במקומות אחרים.

סתיו שפיר: זאת שאלה נכונה מאוד.

מיכאל מלכיאלי: הוא אמר שצריך עוד אוטובוסים, הוא אמר שזה חלק.

מיכאל מלכיאלי: הוא ענה על זה.

איתן ברושי: אני שאלתי אותם; מאיפה אתם מומחים בכל דבר?

משה גפני: טוב, רבותיי, זו העברה תקציבית, זה לא דיון.

משה גפני: בבקשה תשובה לשאלה הזאת ואז אני הולך להצבעה.

סתיו שפיר: סליחה, אבל עוד לא שאלנו שאלות.

משה גפני: מה עשינו עד עכשיו?

סתיו שפיר: ברושי שאל שאלה מאוד נכונה ולי יש שאלות נוספות.

בצלאל סמוטריץ': אני גם מבקש רשות דיבור.

<יאיר אדרי: קודם כול, אני מכיר את האירוע שהיה בנחל עוז, והפתרונות שהצבא נתן שם זה לא פתרונות של מיגון האוטובוסים, אלא דרך חלופית של נחל עוז וייעור ממוגן - - -

איתן ברושי: בסדר, אבל אני מדבר על כל האזור.

<יאיר אדרי: זה הפתרון שהלכנו עליו בעוטף עזה.

איתן ברושי: ולא צריך?

<יאיר אדרי: לא צריך, באמת.

<יאיר אדרי: גם סללנו דרך חלופית לנחל עוז כדי למנוע את הבעיה הזאת.

<יאיר אדרי: הבעיה של אוטובוסים ממוגנים היא ייחודית לאיו"ש, זה המקום היחיד שבו יש באמת איום כזה לפי ההערכות של הצבא.

סתיו שפיר: תאמר לי, הרי זה עניין שנוגע לשמירה על חיי אדם – שעל זה אנחנו כולנו מסכימים – אז למה זה צריך לעבור בהסכם קואליציוני?

משה גפני: תשובה בבקשה.

<עמיחי דוד: הייתה שאלה מה יהיה המקור ומה יהיה הצורך במהלך השנים 2018-2017, וגם רשמנו בדברי ההסבר לתקציב - - -

דוד ביטן: - - -

משה גפני: רבותיי, שקט.

<עמיחי דוד: - - - רשמנו בחוברת הכחולה, בדברי ההסבר להצעת התקציב של 2018-2017, שעשויה להיות פנייה בהתאם לצרכים שיועברו בהמשך - - -

סתיו שפיר: מה זה "בהתאם לצרכים"?

סתיו שפיר: הרי אם ידעתם מלכתחילה שמדובר במיגון של אוטובוסים שהולכים להחליף ולמגן – ושוב, זה צורך שכולנו פה נסכים עליו – אז למה זה לא בבסיס?

סתיו שפיר: למה זה צריך לעבור בהעברה תקציבית?

<עמיחי דוד: היו מספר שאלות, כגון כמה אוטובוסים ימוגנו ומה תהיה התכנית במהלך 2018-2017, ובהתאם לזה - - -

סתיו שפיר: אלה הדברים שמתכננים כשכותבים תקציב.

<עמיחי דוד: רשמנו שזה צפוי להגיע, באמצעות פניות תקציביות, במהלך 2017.

משה גפני: תודה.

משה גפני: בצלאל, בבקשה.

הנכונות והחשובות: אני רוצה פה לשאול משהו את אנשי מערכת הביטחון.

הנכונות והחשובות: אני קורא מתוך כתבה שהתפרסמה וגם בדקתי את נכונותה על החלטה של שר הביטחון לקצץ מ-400 מיליון ל-20 מיליון – אני חוזר על המספר:

הנכונות והחשובות: מ-400 שתוקצבו במשרד הביטחון - - -

סתיו שפיר: בצלאל, זה העוזר שלך מצלם עכשיו?

סתיו שפיר: אתה מצלם לפייסבוק?

סתיו שפיר: זה הכול בשביל הפייסבוק?

בצלאל סמוטריץ': לא, לי אין פייסבוק.

משה גפני: חבר'ה, אני לא אתן יד לדבר הזה.

משה גפני: אנחנו בפגרה ואני כינסתי את הוועדה בגלל שיש צרכים חיוניים, ואנחנו לא הולכים לנהל פה עכשיו דיונים כאלה.

בצלאל סמוטריץ': למה אתה מפריע לה ליהנות?

בצלאל סמוטריץ': תן לה ליהנות.

סתיו שפיר: נראה לי שאתה מאוד נהנה.

בצלאל סמוטריץ': שר הביטחון קיבל החלטה לקצץ מסכום של 400 מיליון שקלים שאושר בתקופת קודמו בוגי יעלון לצורך מרכיבי ביטחון ביהודה ושומרון, למשל שב"מים ועוד, לסכום של 20 מיליון, כאשר הוא מצוטט פה כמי שמסביר את זה בדיון פנימי כך: שהמתנחלים כבר ידאגו לתקציבים לעצמם.

בצלאל סמוטריץ': אז לוקחים עכשיו תקציב, בעוד שאתם יודעים מצוין שאתם צריכים היום 45 מיליון שקלים באופן מידי כדי לתקן פרצות בשב"מים ביישובים כדי למנוע חדירות מחבלים שהיו.

בצלאל סמוטריץ': אני מבקש התייחסות לזה.

<אמיר ברגר: אני אמיר ברגר, מאגף תקציבים של משרד הביטחון.

<אמיר ברגר: אני לא מכיר שום קיצוץ כזה.

<אמיר ברגר: ההפך – משרד הביטחון תגבר מרכיבי ביטחון בשנת העבודה 2017 בכ-50 מיליון שקלים נוספים.

בצלאל סמוטריץ': תודה.

משה גפני: תודה רבה.

משה גפני: דוד ביטן, בבקשה.

סתיו שפיר: יש לי שאלה נוספת.

דוד ביטן: אני לא הבנתי את הלוגיקה של סתיו שפיר.

דוד ביטן: מה, אם זה כתוב בהסכם הקואליציוני אז לא צריך מיגון ואם זה כן כתוב אז המיגון הוא פוליטי?

סתיו שפיר: לא, לא זאת הייתה האמירה.

דוד ביטן: את המיגון צריך כי צריך אותו, וזה לא משנה אם זה כתוב בהסכם הקואליציוני או לא כתוב בהסכם הקואליציוני.

סתיו שפיר: לא, האמירה שלי היא שאם יש צורך ביטחוני אמתי אז זה צריך לעבור בתקציב ולא בהעברה תקציבית ולא בהסכם פוליטי, נקודה.

סתיו שפיר: מאוד פשוט.

דוד ביטן: בסדר, שמעתי את כל מה שאמרת.

דוד ביטן: אמרת שזה כתוב בהסכם הקואליציוני ושזה מיגון פוליטי.

סתיו שפיר: מיגון פוליטי?

דוד ביטן: זה לא מיגון פוליטי, המיגון הוא צורך אנושי שמחויב מבחינה ביטחונית.

דוד ביטן: אנשים חיים שם ולכן הם צריכים הגנה, כמו בכל מקום אחר.

דוד ביטן: ואני מציע שנעזוב את הפוליטיקה בעניין הזה וניתן את המיגון הזה, כי האנשים זקוקים לזה.

סתיו שפיר: אני רוצה לשאול שאלה נוספת.

סתיו שפיר: שוב, בהנחה שמדובר במיגון, כולנו שותפים לזה.

סתיו שפיר: אבל אני רוצה לשאול כמה כספים הועברו למיגון של האוטובוסים בחמש השנים האחרונות וכיצד אתם מוודאים שהכסף הזה אכן מגיע למיגון אוטובוסים ולא לכל מיני מטרות אחרות, כמו שראינו בהעברות אחרות למועצות האזוריות ביהודה ושומרון, שהועברו בסופו של דבר לכל מיני עמותות פוליטיות ולא לביטחון.

דוד ביטן: אני מוסיף לשאלה הזאת את השאלה כמה הועברו למיגון ב-30 השנים האחרונות וב-40 השנים האחרונות.

דוד ביטן: וכמה הועבר לשמירה על הקיבוצים בצפון ב-40 השנים האחרונות.

סתיו שפיר: חבל על חוסר הרצינות וחוסר העניין, זה לא מתאים לדיון.

דוד ביטן: אני לא מבין מה העניין הזה, את שואלת שאלות - - -

סתיו שפיר: אתם בשלטון ב-40 השנים האחרונות - - -

<קריאות: - - -

משה גפני: מספיק, רבותיי.

סתיו שפיר: איך אתם מפקחים שהכסף באמת הולך למיגון?

משה גפני: בסדר, סתיו, כבר שאלת.

משה גפני: הם לא עונים על חמש שנים, הם יענו על שלוש שנים.

משה גפני: עמיחי, בבקשה.

דוד ביטן: אני גם רוצה לשמוע על - - -

סתיו שפיר: פשוט לא אכפת לכם מכסף ציבורי.

<עמיחי דוד: בשנת 2015 - - -

סתיו שפיר: כאילו זה הכסף של אימא שלכם.

משה גפני: די, סתיו, עונים לך.

<עמיחי דוד: בשנת 2015 היו 25 מיליון - - -

דוד ביטן: אם מגיע אז מגיע.

דוד ביטן: אבל היא אומרת שלא מגיע, מה אני אעשה.

משה גפני: לא שומעים, עמיחי, דבר למיקרופון.

דוד ביטן: גם אני שאלתי שאלות, אני מבקש שתגיד להם לענות גם על שאלות שלי.

משה גפני: על 30 שנה הוא לא חייב לענות.

משה גפני: רק על שלוש שנים.

דוד ביטן: גם על 30 שנה, וגם כמה עולה השמירה של החיילים על הקיבוצים בצפון ובדרום.

משה גפני: הם לא יודעים את זה.

משה גפני: בבקשה.

<עמיחי דוד: בשנת 2015 היו 25, בשנת - - -

דוד ביטן: בגלל זה אני גם שאלתי, כדי להראות לך שהשאלות האלה הן סתמיות, שאין להן שום משמעות.

סתיו שפיר: רגע, לא שומעים, אני לא יכולה לשמוע שום דבר כשביטן צועק.

משה גפני: רגע, עמיחי, תמתין.

סתיו שפיר: די לצווח.

דוד ביטן: וגם לא עזבתי את השאלה על קובה, גם את זה אני רוצה לדעת.

דוד ביטן: אני רוצה לדעת מה המצב בקובה, כדי להחליט מה יהיה - - -

משה גפני: בסדר, אני אבקש להביא נציג של משרד החוץ כדי שיענה לך על קובה.

דוד ביטן: למה לא? צריך או לא צריך שמירה?

דוד ביטן: צריך או לא צריך אוטובוס?

דוד ביטן: במה אנחנו מתעסקים פה, תגידו לי.

סתיו שפיר: מתעסקים בכסף ששייך לציבור ולא שייך לך.

דוד ביטן: אנשים חיים שם וכל עוד הם חיים שם - - -

סתיו שפיר: זה כסף של הציבור ואנחנו בודקים שהכסף הזה מגיע באמת ליעדים הנכונים ולא ליעדים פיקטיביים.

סתיו שפיר: אז תהיה לרגע בשקט ותקשיב לתשובות של אנשי המקצוע.

דוד ביטן: את סתם שואלת.

משה גפני: די.

משה גפני: עמיחי, בבקשה.

משה גפני: מי שיפריע יצא.

<עמיחי דוד: בשנת 2015 25 מיליון - - - וב-2017 30 מיליון.

סתיו שפיר: לא שומעים כלום.

<עמיחי דוד: 25 בשנת 2015, 23.9 ב-2016, ו-30 ב-2017.

משה גפני: תודה רבה.

משה גפני: היועצת המשפטית של הוועדה, בבקשה.

סתיו שפיר: כמה אוטובוסים זה?

דוד ביטן: סליחה, לא קיבלתי תשובה על 30 השנים האחרונות.

משה גפני: אני אחרי זה אתן לך תשובה.

משה גפני: היועצת המשפטית, בבקשה.

דוד ביטן: מה, אתה לא רוצה שיענו לי?

משה גפני: אני רוצה, אבל צריך להביא את נציג משרד החוץ.

דוד ביטן: בסדר, לך תביא.

סתיו שפיר: שאלתי כמה אוטובוסים זה.

משה גפני: סתיו, מספיק.

משה גפני: היועצת המשפטית, בבקשה.

<שגית אפיק: אני רק רוצה להגיד לעניין הנוהל, שההעברה הספציפית הזאת עומדת בנוהל; צורפו אליה דברי הסבר מטעם משרד הביטחון עצמו, ואלה דברי הסבר מפורטים ודי ברורים, וצורפה גם חוות דעת משפטית מטעם משרד הביטחון לגבי יישום הסכמים קואליציוניים, וגם צורפה החלטת הממשלה והכול הופץ יומיים לפני.

<שגית אפיק: לכן אני חושבת שזאת העברה שעומדת בנהלים.

סתיו שפיר: לא, רק אתמול הגיע ה - - -

<שגית אפיק: ההעברה הזאת הגיעה לפני יומיים.

משה גפני: תודה רבה.

משה גפני: מי בעד אישור ההעברה?

משה גפני: מי נגד?

משה גפני: מי נמנע?

משה גפני: בעד אישור הפנייה – רוב

משה גפני: ההעברה אושרה.

איתן ברושי: אפשר הערה קצרה בעניין הזה?

משה גפני: נו?

איתן ברושי: בדוח מבקר המדינה על "צוק איתן" – אני אומר את זה לחברים במשרד הביטחון – נשמעה ביקורת קשה על צה"ל ומשרד הביטחון על כך שפגעו בתקציבים של הגנת היישובים.

איתן ברושי: אתם אמרתם פה, הגורמים המוסמכים, שאין בעיה.

איתן ברושי: גפני, אני מתכוון לבדוק את ה - - -

<קריאות: - - -

איתן ברושי: אי אפשר לדבר ככה.

איתן ברושי: אני מתכוון לפנות לגורמים בעוטף עזה - - -

<קריאות: - - -

משה גפני: רבותיי, לא לדבר.

איתן ברושי: אני מבקש שיירשם בפרוטוקול שנאמר פה שאין בעיה של מיגון אוטובוסים בעוטף עזה.

איתן ברושי: אני רק מבקש שתזכרו שבדוח מבקר המדינה הייתה ביקורת חריפה על פגיעה במרכיבי הביטחון של היישובים לאורך עוטף עזה, בעיקר במושבים ובקיבוצים.

איתן ברושי: אני אבדוק את זה, ואני ארשה לעצמי לפנות אליך, גפני, אם נמצא טענות שונות ממה שנאמר פה.

משה גפני: מאה אחוז.

משה גפני: תודה רבה.

משה גפני: מספר פנייה לוועדה 5, 6 - - -

סתיו שפיר: גפני, סליחה, היו פה הפרעות של חברי הקואליציה ולא קיבלתי תשובה ברורה לשאלה ששאלתי.

משה גפני: בסדר, מה אני אעשה, אני יכול לספק את כל התשובות?

סתיו שפיר: סליחה, הם צריכים לספק תשובות.

סתיו שפיר: כל שנה מחדש - - -

משה גפני: הם ענו תשובה מפורטת לחלוטין, גם על שלוש שנים האחרונות.

סתיו שפיר: איך מפקחים שהכסף עובר באמת למיגון האוטובוסים ולא למטרות אחרות?

בצלאל סמוטריץ': איך מפקחים?

בצלאל סמוטריץ': מה, משרד הביטחון יגנוב את זה כדי לקנות - - -

סתיו שפיר: לא, אתה תגנוב את זה.

סתיו שפיר: אתה תיקח את זה לצרכים אחרים.

בצלאל סמוטריץ': מה, זה עובר אליי?

בצלאל סמוטריץ': זה עובר למשרד הביטחון למיגון אוטובוסים.

בצלאל סמוטריץ': בוא'נה, הפרנויה הזאת זה פשוט מטורף.

סתיו שפיר: אתה זה שתגנוב את זה.

סתיו שפיר: כמו שעשית עם השטח שקיבלת ומשכנת אותו כדי לבנות בית על שטח לא חוקי.

סתיו שפיר: אתה תגנוב את זה.

סתיו שפיר: על משרד הביטחון אני סומכת, עליך אני לא סומכת.

בצלאל סמוטריץ': אז הנה, הכסף עובר למשרד הביטחון, לא אליי.

בצלאל סמוטריץ': מאוד רציתי, אבל זה לא עובר אליי.

סתיו שפיר: האם משרד הביטחון הוא הגורם הישיר - - -

בצלאל סמוטריץ': יאללה, גפני, עוברים לפנייה הבאה?

סתיו שפיר: למה אתה מפחד שהם יענו על השאלה הזאת?

סתיו שפיר: למה אתה מפחד שהם יענו על השאלה הזאת?

בצלאל סמוטריץ': גפני, אפשר לעבור לפנייה הבאה?

סתיו שפיר: פיקוד העורף, מי הגורם האחראי על רכישת האוטובוסים והמיגון שלהם?

סתיו שפיר: זה עובר ישירות - - -

משה גפני: אדוני, אתה רוצה להגיד משהו?

משה גפני: סתיו, אני מאפשר לו להגיב ובזה סיימנו את העניין הזה.

<יאיר אדרי: רציתי להתייחס למה שחבר הכנסת איתן ברושי אמר.

<יאיר אדרי: אני אמרתי שהפתרון של המיגון שניתן בעוטף עזה הוא שונה ממה שניתן באיו"ש.

<יאיר אדרי: הוא ניתן על ידי ייעור ביטחוני ועוד כל מיני דברים.

<יאיר אדרי: אבל לא אמרתי שאין איום בעוטף עזה או דברים כאלה.

משה גפני: בסדר גמור, תודה רבה.

סתיו שפיר: אבל הוא לא ענה על השאלה שלי.

משה גפני: מספר פנייה לוועדה 5, 6 - - -

סתיו שפיר: גפני זה חלק מהנוהל, שאנחנו מקיימים על זה דיון.

סתיו שפיר: ואם חברי הקואליציה מפריעים לדיון זה לא אומר שמפסיקים את הדיון, זה אומר שיושב-ראש הוועדה מתעקש על זה שהדיון יתקיים.

משה גפני: חברי הקואליציה שאלו שאלות ולא קיבלו תשובות.

דוד ביטן: מה זאת אומרת מפריעים?

דוד ביטן: אני לא קיבלתי תשובה לשאלות שלי.

סתיו שפיר: אם ביטן רוצה לדבר על קובה אז שידבר על קובה, אבל אני מחכה לשמוע תשובות לשאלות שלי.

סתיו שפיר: אם לא אני אגיש רביזיה.

דוד ביטן: לא, אם אתם שואלים שאלות לא רלוונטיות אז אפשר לשאול גם על קובה, מה ההבדל, גם זו שאלה לא רלוונטית.

סתיו שפיר: אז להגיש רביזיה?

משה גפני: את יכולה להגיש.

משה גפני: אבל רביזיה על מיגון?

משה גפני: נו, באמת.

סתיו שפיר: אז אני מבקשת שיענו לי.

סתיו שפיר: אני רוצה לוודא שבאמת - - -

משה גפני: הם ענו.

סתיו שפיר: הם לא ענו לי.

סתיו שפיר: אני רוצה לוודא שזה מגיע למיגון ולא לצרכים האחרים שלהם.

משה גפני: סתיו, אני היושב-ראש, אני מבקש שתתייחסי אליי.

משה גפני: אני רוצה לעשות סדר בנוהל.

משה גפני: הנוהל לא אומר שמקיימים דיון על ההעברה כל היום.

משה גפני: לא מתחילים פה דיון עכשיו כאילו אנחנו דנים על תקציב המדינה.

משה גפני: אנחנו דנים על ההעברה.

משה גפני: ונמצאים פה שלושה ממשרד הביטחון, בעוד שלפי הנוהל מספיק רק אחד.

משה גפני: נמצא - - -

דוד ביטן: אני שאלתי מה היו הוצאות הביטחון ב-30 השנים האחרונות.

סתיו שפיר: מה קשור הכמות של האנשים שנמצאים פה?

סתיו שפיר: לא היה צריך לטרטר שלושה אנשים - - -

משה גפני: לא יעזור ההסבר שלי, את רוצה לדבר – תדברי.

סתיו שפיר: אבל גפני, לא נראה לך מוזר - - -

משה גפני: אני מדבר אלייך.

משה גפני: נמצא פה נציג אגף התקציבים במשרד האוצר, עם שלושה ממשרד הביטחון - -

דוד ביטן: לא קיבלתי שום תשובה לשום דבר.

דוד ביטן: והפייסבוק שלי גם מצלם אותי - - -

משה גפני: - - ועל כל השאלות שנשאלו היו תשובות.

סתיו שפיר: לא נכון.

משה גפני: ולא רק זה, הייתה גם תשובה על ההיסטוריה של שלוש השנים האחרונות, וגם הגיעו כל הניירות - - -

דוד ביטן: אני גם רוצה להיות בפייסבוק.

דוד ביטן: תעשה הפסקה בבקשה, אדוני, אני גם רוצה להיות בפייסבוק.

סתיו שפיר: זה לא נשמע לך מוזר שכל שנה עובר אותו סכום למרות שבכל הסכום קונים אוטובוסים?

משה גפני: מוזר מאוד...

משה גפני: מבחינת ההעברה זה הנוהל.

סתיו שפיר: גפני, אני אגיד לך למה אני שואלת את זה - -

משה גפני: לא, אני לא רוצה.

סתיו שפיר: - - כי בעבר היו מקרים ועלו חשדות - - -

משה גפני: סתיו, אני לא רוצה.

משה גפני: אני הבנתי ואין לי יותר זמן, אנחנו כבר מתקרבים ל-11:00.

סתיו שפיר: אני מבקשת תשובה לשאלה איך הם מפקחים שהכסף הזה באמת מגיע למיגון.

סתיו שפיר: למה זה קשה לענות על השאלה הזאת?

בצלאל סמוטריץ': אני מציע שנלך על זה לבג"ץ.

משה גפני: פנייה 5, 6, אריאל יוצר, בבקשה.

סתיו שפיר: אבל הם רוצים לענות ואתה לא נותן להם.

דוד ביטן: אריאל, תענה על השאלות שלי.

משה גפני: אריאל, אתה תסתכל עליי, בגלל שעושה לי רושם שמדברים פה ערב בחירות עכשיו.

משה גפני: אז תסתכל רק עליי.

סתיו שפיר: כשיהיה אחר כך עוד דוח של מבקר המדינה על איך כסף שהיה אמור ללכת לביטחון הלך בסוף - - -

דוד ביטן: אנחנו בונים עליך שלא יהיו בחירות.

משה גפני: לא, אני, בגלל מה שאמרת הבוקר ברדיו, אמרתי שאני לא נגד בחירות.

משה גפני: אתה אמרת על המפלגות החרדיות שיש רוב בלעדיהן.

משה גפני: אז אנחנו לא נפריע לכם ללכת לבחירות.

דוד ביטן: החוק הזה.

דוד ביטן: .. אתה יודע למה?

דוד ביטן: כי האופוזיציה מחויבת להצביע בעד.

דוד ביטן: אלא אם כן המחנה הציוני יברחו לחו"ל כולם.

דוד ביטן: הם צריכים להצביע בעד בכל מקרה, כי ככה מצופה מהאופוזיציה.

יהודה גליק: אנחנו באנו פה להצביע היום על בחירות?

משה גפני: לא, לא, אתה צודק.

יהודה גליק: הביאו אותי מעתניאל כדי להצביע - - -

דוד ביטן: אז תצביע.

דוד ביטן: עד עכשיו לא עשית כלום בשביל יהודה ושומרון, אז תצביע בשבילם פעם אחת, לא יקרה כלום.

יהודה גליק: תודה על האישור שלך.

משה גפני: בגלל בצלאל סמוטריץ וסתיו שפיר תכננתי שיהיו בעיות, אבל זה שדוד ביטן וגליק יהיו יחד עכשיו – זה נראה לי עוד יותר גרוע.

דוד ביטן: לא, הוא בא ומתלונן שהוא מחכה חמש דקות להצבעה.

דוד ביטן: הוא נציג יהודה ושומרון פה, אז שיחכה בסבלנות ויצביע בשבילם.

דוד ביטן: על מה יש לו להתלונן?

דוד ביטן: ויש לכם מזל שאני צרוד.

משה גפני: אריאל יוצר, לפני שאתה מסביר אני רוצה להבהיר לחברי הוועדה שההעברה הזאת הגיעה לוועדה בסוף דצמבר.

משה גפני: היא הגיעה לוועדה ביום מאוחר וביקשו ממני לכנס את הוועדה ואני לא הסכמתי בשום אופן.

משה גפני: אני ראיתי בזה דבר שהוא חריג, שהוא לא נכון על פי מה שקבענו בסוף שנת 2016, ולכן ההעברה הזאת לא הגיעה והיא מגיעה עכשיו.

משה גפני: זאת העברה שהייתה פה על שולחן הוועדה כבר בסוף 2016, ותצטרך להסביר את זה, אריאל יוצר.

משה גפני: באריכות בבקשה.

<אריאל יוצר: בוקר טוב, אני אריאל יוצר, רכז פנים ושיכון באגף תקציבים.

<אריאל יוצר: הפנייה שמונחת לפניכם היא פנייה בעקבות החלטת ממשלה 2238, שמנחה למעשה לתקצב את משרד הפנים ב-27 מיליון שקל לטובת העברת תקציב שיסייע לרשויות מקומיות ביהודה ושומרון - - -

משה גפני: למה לא העברתם את החלטת הממשלה, כמו בהעברה הקודמת?

<אריאל יוצר: בוודאי שהעברנו, גפני, אני עמדתי פה בנוהל על קוצו של יו"ד.

דוד ביטן: למעט זה שאתה לא נותן לי תשובות.

דוד ביטן: ..

<אריאל יוצר: לא שאלת.

משה גפני: אריאל, היום תהיה רציני.

<אריאל יוצר: אני לא יכול.

<שגית אפיק: בהתחלה היו בדברי ההסבר שתי החלטות ממשלה והם צירפו אחת, ואחר כך הם שינו את דברי ההסבר ונצמדו להחלטה אחת בלבד, שאותה הם צירפו מלכתחילה.

<אריאל יוצר: החלטת הממשלה כמובן הועברה.

<אריאל יוצר: היא מנחה את משרד האוצר לתקצב את משרד הפנים ב-27 מיליון שקל שנועדו לסיוע לרשויות מקומיות ביהודה ושומרון.

<אריאל יוצר: צירפנו את רשימת הרשויות, צירפנו כמובן את ההסבר איך משרד הפנים מקצה את - - -

משה גפני: תגיד, תגיד עכשיו.

<אריאל יוצר: הכול צורף לפנייה - - -

<קריאות: - - -

איתן ברושי: איפה ההסבר איך מקצים את הכסף?

משה גפני: יש הסבר, אתה קיבלת אותו.

<אריאל יוצר: ההסבר נשלח לוועדה והוא כולל את כל המשקולות.

<שגית אפיק: לא צירפתם משקולות, צירפת רק קריטריון.

<אריאל יוצר: בוודאי שצירפתי.

<אריאל יוצר: צירפתי את זה כנספח וגם כתוב פה שזה נספח.

<אריאל יוצר: המשקולות צורפו.

<אריאל יוצר: ואם תרצה הסבר על המשקולות - - -

משה גפני: אני רוצה הסבר.

<אריאל יוצר: אוקיי, אז אני מציע לכולם להתרכז עכשיו, כי זו נוסחה מסובכת מאוד.

<אריאל יוצר: נמצא פה ששי דקל, שהוא המאסטר של הנוסחאות במשרד הפנים - - -

דוד ביטן: מה, הוא לא החשב של יהודה ושומרון?

<אריאל יוצר: לא, לא, אין כזה דבר.

דוד ביטן: סמוטריץ, אתה לא מתפקד...

<אריאל יוצר: אם אתם רוצים הוא ייתן הסבר מדויק.

<אריאל יוצר: אבל קודם רק עוד מילה.

<אריאל יוצר: הקריטריונים הרלוונטיים הם גודל האוכלוסייה, האשכול החברתי-כלכלי, דרגת האיום הביטחוני שניתנת על ידי משרד הביטחון - -

<קריאות: - - -

משה גפני: למה אתם לא מקשיבים?

דוד ביטן: מקשיבים.

<אריאל יוצר: - - המרחק הפיזי, כלומר, אורך הכבישים של היישוב מהקו הירוק, והמרחק בקו אוויר מהקו הירוק.

<אריאל יוצר: לכל קריטריון ניתנה משקולת, ובסוף נעשה - - -

משה גפני: רגע, אני רוצה להעיר משהו.

משה גפני: מה שהיה צריך להיות וכנראה זה מה שיהיה בסוף... ההסבר פה לא מושלם.

<אריאל יוצר: מה?

<אריאל יוצר: אתה יודע כמה אני הזעתי עליו?

משה גפני: בסדר, אבל אתם לא בנויים לעניין הזה, זה מה שטענו מלכתחילה.

משה גפני: אתם לא בנויים לזה, אתם אגף התקציבים, מי שבנוי לזה זה המשרד הייעודי.

משה גפני: את מה שששי דקל ילך עכשיו להסביר היינו צריכים לקבל בכתב.

משה גפני: הוא יודע לתת את זה בכתב, אתם לא יודעים לעשות את זה.

<אריאל יוצר: אני העברתי את זה בכתב.

משה גפני: אתה לא העברת את המשקולות בכתב.

<אריאל יוצר: בוודאי שכן.

משה גפני: ששי דקל, בבקשה.

משה גפני: אריאל, התוצאה תהיה שאתם תצטרכו לאפשר למשרדים לתת הסבר, זה הכול.

רועי פולקמן: רגע, גפני, לפני הנוסחה המדויקת יש לי שאלה אחרת בהקשר הזה.

משה גפני: רגע, אבל תן לו שיסביר.

רועי פולקמן: הוא כבר הסביר את הרציונל של זה.

רועי פולקמן: אבל לי יש בעיה יותר עקרונית.

רועי פולקמן: כאן מדובר על 27 מיליון שקלים למיגון יישובים, שזה חשוב ומצוין.

סתיו שפיר: לא, לא, זה לא למיגון, זה מענקים להתנחלויות.

רועי פולקמן: למרכיבי ביטחון.

<אריאל יוצר: לא, לא, עברנו לפנייה אחרת.

<אריאל יוצר: זה 27 מיליון שקל שנועדו ל - - -

איתן ברושי: זה פיצוחים, זה תוספת לפיצוחים.

סתיו שפיר: אלה מענקים להתנחלויות.

רועי פולקמן: לְמה זה?

<אריאל יוצר: אלה מענקים שנועדו לסייע לרשויות מקומיות במימון פעולות שוטפות, וזה לא קשור למרכיבי ביטחון.

רועי פולקמן: וזה לא קשור למרכיבי ביטחון?

<אריאל יוצר: לא.

איתן ברושי: זה קשור לסדר העדיפות.

איתן ברושי: מה הם שונים ממועצות אחרות?

רועי פולקמן: יוצר, אני הבנתי שזה הוצאות ביטחון עודפות.

<אריאל יוצר: זה נכון, אבל הכסף לא צבוע על - - -

רועי פולקמן: רגע, רגע.

רועי פולקמן: היה משהו שנפל בין יישובי קו התפר.

רועי פולקמן: האמת שאנשי פיקוד העורף יצאו עכשיו, אבל יוצר, היה תקציב למיגון יישובי קו התפר.

רועי פולקמן: אני מלווה את הסיפור, ומול בית"ר, שמופיעה כאן, יש את היישוב צור הדסה, שהוא פרוץ לחלוטין, בלי גדר ובלי כלום.

רועי פולקמן: לאורך חודשים יש מלחמות בין משרד הפנים, משרד הביטחון ובט"פ על מי אחראי, והייתה תכנית תקציבית.

רועי פולקמן: ..

רועי פולקמן: אני רוצה להבין איך אתם מחשבים נוסחה ליישובי קו התפר.

רועי פולקמן: מי שנמצא באיו"ש – אוקיי, בניתם נוסחה בשבילו.

רועי פולקמן: אבל יישובי קו התפר, צמודי דופן, שהם בדיוק באותה רמת איום כמו...

רועי פולקמן: בבית"ר ההגנה סופר חשובה, והיא אכן מצוינת.

רועי פולקמן: אבל ביישוב צמוד דופן 500 מטר בקו אווירי, יישובי קו התפר, אין כלום.

רועי פולקמן: כלום.

רועי פולקמן: יישובים במטה יהודה באו אליי ואמרו שאין כלום; יש גדרות פרוצות, יש שערים שאין אותם - - -

דוד ביטן: אתה לא זוכר שעשינו דיון על זה בוועדה?

רועי פולקמן: ברור שאני זוכר.

רועי פולקמן: והיה איזה ויכוח שמשרד האוצר הקצה איזה תקציב בנוסחה לא ברורה.

רועי פולקמן: .. איך יכול להיות הברדק הזה?

רועי פולקמן: למה אותה נוסחה לא חלה על יישובי קו התפר?

רועי פולקמן: מי שהוא צמוד דופן צריך לקבל מיגון, ולא משנה אם הוא בתוך הקו הירוק או מחוצה לו.

<אריאל יוצר: ההעברה שמונחת כאן היא העברה שבאה בעקבות החלטה מפורשת ופרטנית של הממשלה לתקצב סיוע לתקציב השוטף עקב הוצאות מיוחדות שנבעו ביהודה ושומרון.

רועי פולקמן: ביטחוניות בעיקרן.

<אריאל יוצר: עקב הוצאות מיוחדות, בין היתר גם - - -

סתיו שפיר: איזה עוד הוצאות?

רועי פולקמן: מה עם יישובי קו התפר?

<אריאל יוצר: רגע, אני יכול לענות רק ל - - -

משה גפני: לא, אי אפשר ככה.

משה גפני: אריאל, תן תשובה לרועי.

משה גפני: הוא שואל מה על קו התפר.

<אריאל יוצר: לגבי קו התפר לא הייתה החלטת ממשלה ולכן לא - - -

רועי פולקמן: התשובה היא שכן הייתה.

<אריאל יוצר: אם הייתה אז היא מתוקצבת, בהגדרה.

<אריאל יוצר: את מה שהממשלה מנחה אותנו אנחנו מבצעים.

רועי פולקמן: איך אתם מביאים מתווה נוסחתי ומשרד הפנים אומר שיישוב אחד כן בעוד שקילומטר לצד השני לא?

רועי פולקמן: איפה יישובי קו התפר מתוקצבים?

דוד ביטן: אל תדאג, ההעברה התקציבית הבאה של משרד הביטחון, לא קשורה ליהודה ושומרון, אנחנו נעכב אותה עד שיפתרו את הבעיה בצור הדסה.

דוד ביטן: הכול ברור והכול פשוט, יש קריטריונים גם לקואליציה, אתה יודע.

רועי פולקמן: למה הפער הזה?

רועי פולקמן: אני מדבר מתודולוגית.

דוד ביטן: לא יהיה פער.

דוד ביטן: בהעברה הבאה - - -

משה גפני: רועי, הייתה החלטת ממשלה על קו התפר?

רועי פולקמן: למיטב ידיעתי כן.

רועי פולקמן: הייתה החלטה על מיגון קו התפר.

משה גפני: ומה עשו עם ההחלטה הזאת?

רועי פולקמן: אני לא יודע, בגלל זה אני שואל.

<אריאל יוצר: אם הייתה אני לא מכיר.

<אריאל יוצר: אבל אם הייתה החלטה אז אני מניח - - -

רועי פולקמן: אבל זה לא משנה אם הייתה, טכנית.

רועי פולקמן: כי השורה התחתונה היא זאת: מה ההבדל בין בית"ר עילית לצור הדסה מבחינת המיגון.

רועי פולקמן: אם צריך כאן גדר ומצלמה אז גם שם צריך גדר ומצלמה.

דוד ביטן: שמה הסיכונים הביטחוניים יותר גדולים - - -

רועי פולקמן: למה?

רועי פולקמן: זה בסך הכול קו אווירי 500 מטר.

משה גפני: בסדר, רשמתי את עניין קו התפר.

משה גפני: אריאל, אני רוצה שתבדוק את זה ותגיד.

דוד ביטן: תרשום, אריאל, כדי שהקואליציה לא תצביע נגד.

משה גפני: מר דקל, מה הנוסחה בבקשה?

דוד ביטן: אריאל, תפתור את הבעיה, או שאנחנו הולכים נגד העברה תקציבית למשרד הביטחון בפעם הבאה.

משה גפני: בבקשה.

דוד ביטן: אתה אחראי על תקציב משרד הביטחון?

<אריאל יוצר: לא.

דוד ביטן: אז מי האחראי?

דוד ביטן: שאני אאיים עליו.

משה גפני: ששי, בבקשה.

<ששי דקל: אני ששי דקל, עובד באגף בקרה ותקצוב, משרד הפנים.

<ששי דקל: בהקצאה יש למעשה חמישה קריטריונים.

<ששי דקל: אחד, אשכול חברתי-כלכלי, שיש לו מקדם שנע בין 1 ל-0, כאשר סוציו-אקונומי 1 זה 1 וסוציו-אקונומי 10 זה 0.

<ששי דקל: יש מקדם של רמת האיום של היישוב, שזה נתון שלמעשה מתקבל מפיקוד מרכז - - -

סתיו שפיר: למה יישובים בעוטף עזה לא יכולים להיות חלק מהקריטריונים האלה?

איתן ברושי: לא, זה לא קשור.

סתיו שפיר: הם לא ברמת איום?

משה גפני: רגע, תני לו להשלים ואז תשאלי אותו.

משה גפני: זו שאלה טובה.

איתן ברושי: אני מכיר את זה, זה לא קשור.

משה גפני: תמשיך בבקשה.

<ששי דקל: רמת האיום הביטחוני זה גם מספר שנע בין 0 ל-4 והמקדם שלו הוא בין 0.01 ל-1.

<ששי דקל: יש משתנה נוסף שמתקבל מפיקוד מרכז – דרגת הנגישות של היישוב, שזה למעשה מידת הנגישות הפיזית של היישוב, כלומר, בכמה קלות ניתן להגיע ליישוב הזה.

<ששי דקל: גם זה מדורג בין 0 ל-4 והמקדם הוא בין 0.25 ל-1.

<ששי דקל: מקדם נוסף מבטא את המרחק מהקו הירוק, והוא גם נע בין 0 ל-40, והמקדם שלו הוא - - -

איתן ברושי: ככל שאתה יותר רחוק אתה מקבל יותר?

<ששי דקל: כן.

משה גפני: ככל שאתה רחוק יותר מהקו הירוק או מליבת יהודה ושומרון?

<ששי דקל: אני אחזור על זה.

<ששי דקל: ברמת האיום, ככל שהרמה יותר גבוהה אז המקדם יותר גבוה, וכנ"ל לגבי רמת נגישות ומרחק מהקו הירוק.

<ששי דקל: בכל - - -

סתיו שפיר: בקריית שמונה אפשר להתחרות על הכסף הזה?

משה גפני: רגע, תכף אני אאפשר לך לשאול.

<ששי דקל: לא, כי זה רק ליישובים ביהודה ושומרון.

סתיו שפיר: למה?

<אריאל יוצר: כי זה מה שהחלטת הממשלה אומרת.

סתיו שפיר: יש יישובים אחרים שנמצאים בסיכון, אז למה הם לא צריכים להיות - - -

בצלאל סמוטריץ': כי את המחבלים שהם הביאו באוסלו עם עשרות אלפי כלי נשק הם לא שמו בקריית שמונה.

משה גפני: אתה מועיל לי לדיון המעצבן הזה הרבה מאוד.

סתיו שפיר: תוציא אותו, אני לא מבינה למה אתה משאיר אותו בדיון.

משה גפני: בגלל שלא הוצאתי אף אחד, אז למה שאני אוציא דווקא אותו?

סתיו שפיר: בגלל שהוא משקר פה - - -

בצלאל סמוטריץ': אותי צריך להוציא?

בצלאל סמוטריץ': היא הרי מנהלת פה את הדיון ומתפרצת כל שלוש שניות.

סתיו שפיר: - - - תוציא אותו מהדיון.

סתיו שפיר: וגם, יש לו פה עניין אישי בהעברה הזאת.

בצלאל סמוטריץ': בטח שיש לי עניין אישי, נכון, ההתיישבות ביהודה ושומרון היא בלב האג'נדה שלי.

בצלאל סמוטריץ': לך יש רק אג'נדה לצעוק ולהתנגד ולשפוט אחרים, אין לך שום אג'נדה, את לא בעד שום דבר.

סתיו שפיר: בינתיים אתה זה שקיבל קרקע בחינם ומשכן אותה כדי ללכת לבנות על קרקע לא חוקית.

סתיו שפיר: על זה הגבת כבר?

בצלאל סמוטריץ': את לא בעד שום דבר, את רק נגד-נגד-נגד.

סתיו שפיר: כן, בן אדם שקורא להשתמטות נותן פה הטפה.

סתיו שפיר: קורא להשתמטות, לא אכפת לך מביטחון, לא אכפת לך מכלום, חצוף.

בצלאל סמוטריץ': תשמרי את הדמגוגיה - - -

סתיו שפיר: חצוף, פשוט חצוף.

אורן אסף חזן: הדמגוג היחיד זה אתה, בצלאל.

סתיו שפיר: קורא להשתמטות ולא מתבייש לדבר פה על ביטחון.

אורן אסף חזן: בזה היא צודקת, צביעות יותר גדולה משלך אין.

איתן ברושי: אבל תנו לקיים דיון.

אורן אסף חזן: אבל צביעות יותר גדולה משלך אין.

אורן אסף חזן: חסיד ארץ ישראל, אבל לפרק את הצבא מבפנים?

אורן אסף חזן: אתה צריך להתבייש.

אורן אסף חזן: שב בפינה שלך בבית ואל תפתח את הפה בכלל, חצוף.

משה גפני: סיימנו את החלק האמנותי?

אורן אסף חזן: שותקים לו כולם כאילו זה בסדר איך שהוא התנהג.

משה גפני: החלק האמנותי הסתיים?

משה גפני: אני מבקש לא להפריע לו עכשיו.

אורן אסף חזן: אני עוד לא התחלתי עם החלק האמנותי.

איתן ברושי: הוא מתאמן לשבת תרבות עכשיו.

משה גפני: ששי, בבקשה.

משה גפני: אני מבקש לא להפריע, אני באמת אוציא, כי אי אפשר ככה.

סתיו שפיר: אבל יש לנו שאלות.

משה גפני: בסדר, אני אאפשר את השאלות, אבל קודם כול שישלים.

משה גפני: את נכנסת באמצע, תעזבי אותו, תני לו קודם להסביר.

משה גפני: בבקשה.

<ששי דקל: לגבי המרחק מהקו הירוק, המרחק הוא במדרגות שבין 0 ל-40 והמקדם הוא בין 0 ל-1, כאשר הרחוק יותר מקבל מקדם גבוה יותר.

<ששי דקל: מקדם נוסף הוא גודל האוכלוסייה של היישוב; ככל שהיישוב גדול יותר - - -

איתן ברושי: זאת אומרת שאם היישוב קטן אז הוא עוד יותר דפוק והוא גם יקבל מעט.

<ששי דקל: לא, ההפך.

איתן ברושי: מה לא?

איתן ברושי: אז איך נתתם כל כך מעט לבקעת הירדן וצפון ים המלח?

איתן ברושי: נתת להם כלום.

בצלאל סמוטריץ': כי המצב הביטחוני שלהם פחות חמור מאלון מורה ואיתמר.

בצלאל סמוטריץ': מדובר בשיפוי על הוצאות ביטחון - - -

איתן ברושי: אני מכיר את החלוקה לארבע קבוצות של ביטחון - - -

בצלאל סמוטריץ': חמש.

<ששי דקל: גודל האוכלוסייה של הרשות הוא מקדם שנע במדרגות של 1 עד 15,000, כאשר היישוב הכי קטן, שהוא עד 5,000, מקבל - - -

<קריאות: - - -

משה גפני: תגידו, אתם לא צריכים לעזור בבית לפסח?

אורן אסף חזן: אצלנו הספרדים נקי לפסח כבר מחנוכה, נשמה.

משה גפני: בבקשה.

<ששי דקל: והמקדם הוא בין 1 ל-0.45.

<ששי דקל: זאת אומרת שככל שהיישוב גדול יותר המקדם שלו קטן יותר, שזה מבטא כמובן איזשהו יתרון לגודל.

משה גפני: יש עוד מה להסביר?

סתיו שפיר: יש שאלות.

משה גפני: את השאלות אני אאפשר, אבל יש עוד משהו להסביר?

משה גפני: זה בסדר?

<אריאל יוצר: בעיניי כן.

סתיו שפיר: מה אתה כל כך משועשע מהם?

משה גפני: קודם אני אאפשר שאלות ואחרי זה אני אגיד מה אני חושב.

משה גפני: סתיו שפיר - - -

אורן אסף חזן: רגע, הוא הצביע יפה, תיתן לו.

אורן אסף חזן: סוף-סוף הוא מתנהג כמו בן אדם.

משה גפני: תגידו לי, אתם לא רוצים לחזור הביתה היום?

משה גפני: יש לנו עוד סעיפים.

משה גפני: סתיו, שאלות.

משה גפני: תנסי לרכז את כל השאלות, כדי שהם יענו יחד.

סתיו שפיר: גפני, יש לי מספר שאלות ואני אפנה אותן - - -

משה גפני: בסדר, תשאלי את השאלות, בבקשה.

סתיו שפיר: ששי, בעבר מענקים שהועברו ליהודה ושומרון באמתלה של מענקים ביטחוניים התגלגלו בסופו של דבר בדיל שהיה בין הרשויות לבין עמותת מועצת יש"ע - - -

דוד ביטן: - - -

משה גפני: דוד, לפחות תדבר יותר בשקט, זה מפריע.

דוד ביטן: לא, אני כותב משהו לעיתון.

אורן אסף חזן: הוא מכתיב.

סתיו שפיר: טוב, אז נחכה שביטן יסיים את מסיבת העיתונאים ואז אני אשאל את השאלות.

סתיו שפיר: אין בעיה, לי יש סבלנות.

סתיו שפיר: אני מכבדת אותך, ביטן, תסיים לכתוב את ההודעה לעיתונות - - -

דוד ביטן: מה את רוצה - - -

משה גפני: דוד, אחר כך.

סתיו שפיר: אין בעיה, אין שום בעיה, באמת.

דוד ביטן: אם את צריכה שידור ישיר לפייסבוק, אני לא מציע לעשות את זה.

משה גפני: אבל אתה נמצא בתקשורת יותר ממנה.

אורן אסף חזן: זה כי הוא לא נכנס בפריים של המסך של הפלאפון.

דוד ביטן: אני מוכן רק דרך עיתונאים מבוגרים.

דוד ביטן: מה אתם רוצים ממני?

דוד ביטן: אני מפרגן לה.

משה גפני: טוב, סתיו, תשאלי.

סתיו שפיר: לשדר אותך בפייסבוק כדי שתרגיש טוב?

משה גפני: יא-אללה, מה שפה הולך.

משה גפני: סתיו, תשאלי.

איתן ברושי: אתה חייב גננת עכשיו, גפני.

סתיו שפיר: גפני, גם אותי זה מעציב שבמקום שנעשה פה דיון רציני זה מה שקורה.

משה גפני: נכון.

משה גפני: בבקשה.

משה גפני: נכון.

סתיו שפיר: לא התגלה שום דבר והובטח שמפסיקים המענקים האלה עד שהאמת תצא לאור, אבל לא נעשה שום דבר והמענקים ממשיכים.

סתיו שפיר: אני לא מבינה אם אתם עשיתם את הבדיקות שלכם, של איך מוודאים שלא עובר עוד פעם כסף - - -

דוד ביטן: - - -

אורן אסף חזן: סתיו קוראת אותך לסדר.

משה גפני: דוד, דוד, זה מפריע.

דוד ביטן: לא, המצלמה שלה עכשיו זה כמו בתאגיד.

סתיו שפיר: זה של ערוץ הכנסת.

משה גפני: תן לנהל דיון נורמלי, זה לא קשור.

משה גפני: סתיו, אני שומע אותך וגם הם.

משה גפני: אין מה לעשות, מה את רוצה שאני אעשה?

סתיו שפיר: יש מה לעשות; יש דיונים בוועדות שהם רציניים, שמי שמפריע לדיון, מוציאים אותו החוצה, נורא פשוט.

משה גפני: טוב, בבקשה.

סתיו שפיר: אז אני רוצה להבין האם משרד הפנים ערך את הבדיקה שמוודאת שהמענקים האלה, שהם כביכול ביטחוניים אבל אין באמת שום קשר בינם לבין ביטחון, כי ברגע שהם מועברים לעמותה פרטית, פוליטית, שלפעמים משתמשת בכסף כדי להוציא אוטובוסים להפגין נגד החלטות ממשלה כשהן לא מתאימות לה...

סתיו שפיר: איך אתם מוודאים שהכסף הזה לא מתגלגל לאותה מטרה, באופן לא חוקי?

סתיו שפיר: שאלה שנייה.

סתיו שפיר: בדיון אחר בוועדת השקיפות, שגם בו נכחת, ששי, הסתבר שחלק מהתב"רים של אותן רשויות מקומיות הועברו למימון של פעילות לא חוקית – מבנייה של מאחזים לא חוקיים ועד למימון של פעולות "תג מחיר" נגד הצבא ונגד חיילי צה"ל.

סתיו שפיר: למעשה, 11% מהתב"רים של מועצת בנימין הועברו בצורה לא חוקית.

סתיו שפיר: האם אתם ביררתם את זה ואתם מוודאים שהמענקים האלה לא מתגלגלים גם הם לפעולות נגד חיילי צה"ל באמצעות הרשויות המקומיות?

סתיו שפיר: ואגב, אני חוששת שגם במשרד הפנים - - -

אורן אסף חזן: פעולות נגד חיילי צה"ל אמרת?

משה גפני: לא, אורן.

אורן אסף חזן: אני רק רוצה להבין שזה מה שהיא אמרה.

משה גפני: זה לא משנה, תן לי להתקדם בבקשה.

סתיו שפיר: משרד הפנים ניסו לכסת"ח את עצמם - - -

אורן אסף חזן: לא, רק שנייה - - -

סתיו שפיר: אורן, אני אסביר לך אם תרצה.

משה גפני: לא, אל תסבירי לו.

אורן אסף חזן: - - -

משה גפני: אורן, אני לא הולך להאריך את הדיון כל כך הרבה.

סתיו שפיר: אני חושבת גם שבמשרד המשפטים אולי חששו בדיוק מסיטואציה כזאת ולכן הם הוסיפו בתוך החלטת הממשלה שיובהר לרשויות המקומיות ביהודה ושומרון, למען הסר ספק, כי השימוש בכספים האמורים על ידם ייעשה בכפוף לכל דין ולפעילות חוקית בלבד.

סתיו שפיר: תגיד לי, גפני, אתה ראית שאיזושהי רשות בארץ מקבלת כסף בהחלטת ממשלה ומודיעים בתוך ההחלטה שדורשים מהרשות הזאת להשתמש בכסף רק למטרות חוקיות?

משה גפני: מה השאלה, למה קבעו את זה?

סתיו שפיר: למה צריך להגיד את זה?

סתיו שפיר: האם יש חשש שהרשויות ישתמשו בזה לפעילות לא חוקית, כפי שהוכח?

משה גפני: תרשמו.

סתיו שפיר: ודבר אחרון, בניגוד לנוהל, לא מופיע פה פירוט של שש ספרות במקור של ההוצאה התקציבית הזאת, ומשרד המשפטים בכלל נעלם פשוט מהטבלה.

סתיו שפיר: מאוד משונה.

סתיו שפיר: וגם התשובות לשאלות האחרות שהעליתי פה לא מופיעות בתוך הנוהל.

משה גפני: תודה רבה.

משה גפני: בצלאל, ביקשת לדבר?

משה גפני: איפה הוא?

משה גפני: יצא.

סתיו שפיר: אבל שיענה קודם.

משה גפני: לא, הוא יענה לכולם.

משה גפני: בצלאל לא פה?

משה גפני: אז שיהיה בריאיון, אני לא חוזר לזה.

משה גפני: איתן, ביקשת שאלה?

דוד ביטן: - - -

אורן אסף חזן: - - -

משה גפני: דוד, אורן, זה מפריע.

אורן אסף חזן: אני מרגיע לך אותו.

איתן ברושי: בכל זאת, צריכים להיות איזה נוהלי עבודה גם בינינו.

משה גפני: איתן, בבקשה.

איתן ברושי: שאלה שנייה.

איתן ברושי: גפני, אתה עסקת בהטבות המס, ובחלק מהמקרים שאנחנו דנים פה יש לזה ביטוי במפות עדיפות לאומית, בהטבות המס.

איתן ברושי: אלא שיש פה הרבה נתונים סותרים.

איתן ברושי: למשל, יש אזורי ביטחון שהם דווקא לא רחוקים מהקו הירוק, וגם הפוך – מי שלאורך הירדן נחשב.

איתן ברושי: ..

איתן ברושי: אי אפשר לדעת פה את השקלול, אבל אני רוצה לומר הערה.

איתן ברושי: בקעת הירדן, יש לנו שם גם מושבים וקיבוצים.

איתן ברושי: למי שלא יודע, הראשונים שהגיעו להתיישב ביהודה ושומרון – בבקעת הירדן ובצפון ים המלח – זה התנועות של המושבים והקיבוצים.

איתן ברושי: בקעת הירדן ואזור מגילות הם האזורים הכי רחוקים מהקו הירוק, הכי קשה לחיות שם, בעיקר בגלל שאין פרנסה, והם גם הכי רחוקים מבחינת קווי תחבורה - - -

אורן אסף חזן: ברושי, סליחה, אני רוצה להבין – למה הם מנסים לשכנע את ה - - -

איתן ברושי: אתה מוכן לא להפריע לי?

איתן ברושי: אני טוען - - -

אורן אסף חזן: לא, אנחנו מבזבזים פה זמן יקר בדיבור, בזמן שאתם פונים לגוף הלא רלוונטי.

אורן אסף חזן: הם בסך הכול באים לעשות את העבודה שלהם - - -

איתן ברושי: אני לא מכיר תרבות כזאת.

אורן אסף חזן: - - -

דוד ביטן: - - -

משה גפני: אורן, אורן, אורן - - -

אורן אסף חזן: אדוני היושב-ראש, יש פה חברי כנסת - - -

איתן ברושי: אני רוצה לומר - - -

משה גפני: אורן, חבר ועדה שואל שאלה ומצווה לתת לו תשובה.

דוד ביטן: אבל הם מסכימים ל - - -

משה גפני: בסדר, אז שהם יגידו את זה.

משה גפני: בבקשה, איתן, תסיים.

איתן ברושי: אני אומר שהיישובים האלה מקופחים - - -

אורן אסף חזן: יש מלא כסף - - -

דוד ביטן: מה הוא מבקש ממך?

דוד ביטן: שתגיד שאתה לא רוצה העברה?

דוד ביטן: אני לא מבין.

משה גפני: דוד.

מכלוף מיקי זוהר: גפני, אמרת שאין לך בעיה ללכת לבחירות?

משה גפני: אין לי בעיה, זה נכון, אמרתי את זה פה.

אורן אסף חזן: יש להם את המנדטים שלהם.

דוד ביטן: הוא לא רוצה בחירות, אבל הוא תומך.

דוד ביטן: אתה יודע למה הוא תומך?

דוד ביטן: ככה מקבלים תקציב לבחירות ולו אין בעיה לחלק לכל - - - כי את אותה תוצאה הוא מקבל בכל מקרה.

מכלוף מיקי זוהר: כמה מנדטים - - - ?

אורן אסף חזן: גפני, אתה זוכר שגם אני אברך - - -

דוד ביטן: אתם מקבלים אותה תוצאה תמיד ואפילו מוסיפים מנדט - - -

מכלוף מיקי זוהר: גפני, כמה אתם משלמים לפעיל היום?

סתיו שפיר: אפשר תשובות לשאלות ששאלתי?

משה גפני: איתן, בבקשה.

אורן אסף חזן: אבל סתיו, אתם שואלים את השאלות במקום הלא נכון.

משה גפני: אני לא אעשה יותר ישיבות אלא בשעה שיש גם ועדות אחרות ואז דוד ביטן יהיה שם.

סתיו שפיר: אבל זו בושה שאת הקואליציה לא מעניין מה קורה פה.

סתיו שפיר: כסף של הציבור.

משה גפני: איתן, בבקשה.

אורן אסף חזן: לא מעניין אותי מה קורה?

אורן אסף חזן: זה כסף שאנחנו רוצים שיעבור - - -

סתיו שפיר: אתם צריכים להתעניין בשאלות האלה כפי שאנחנו מתעניינים.

משה גפני: איתן, בבקשה.

איתן ברושי: אני לא מתכוון לדבר ככה, יש לי סבלנות.

איתן ברושי: תעשה הפסקה חמש דקות.

דוד ביטן: אני חושב ש - - -

סתיו שפיר: אתה לא חייב להסכים, אבל לפחות שתרצה לשמוע תשובות לשאלות.

דוד ביטן: קשה להבין שחייבים מיגון לאוטובוס ביהודה ושומרון?

סתיו שפיר: ביטן, אתה בכלל לא בהעברה הזאת.

סתיו שפיר: ביטן, כבר עברנו העברה מאז, תתקדם.

אורן אסף חזן: - - -

דוד ביטן: אבל אתם חוזרים לזה כל הזמן.

משה גפני: דוד, אני אקרא לך לסדר, אני לא יכול יותר להמשיך ככה.

סתיו שפיר: אפשר לא להסכים, אבל לפחות להתעניין בדיון.

דוד ביטן: או שהעברתם או שלא - - -

משה גפני: דוד, אני קורא לך לסדר פעם ראשונה.

דוד ביטן: כבוד היו"ר - - -

משה גפני: לא, מספיק, אני אוציא אותך.

משה גפני: איתן, בבקשה.

משה גפני: דוד, אני רוצה לסיים את החלק הזה.

משה גפני: איתן, בבקשה.

איתן ברושי: אני טוען - - -

יהודה גליק: אני מבקש זכות דיבור.

דוד ביטן: אני הולך לבחירות בגללך.

יהודה גליק: אדוני היושב-ראש, אני מבקש זכות דיבור.

איתן ברושי: אני רוצה לומר - - -

משה גפני: אין זכות דיבור, יש שאלות.

יהודה גליק: אני רוצה להתייחס לשאלה שהיא שאלה, זה הכול.

איתן ברושי: אני רוצה לומר שבקריטריונים שהוצגו פה, אם התוצאה של מגילות היא 168,000 שקל ושל בקעת הירדן זה 780, אז יש פה בעיה עם הקריטריונים למקומות כאלה, משום שהם קטנים ורחוקים.

מכלוף מיקי זוהר: למה, אבל בית"ר עילית שלושה מיליון.

איתן ברושי: אני חושב שהיה צריך להיות איזשהו רף מינימום.

איתן ברושי: אם אתה נותן למגילות 168,000 שקל זה כאילו לא נתת כלום.

איתן ברושי: ובקעת הירדן מקופחת כתוצאה ממה שנוצר פה בקריטריונים - - -

<קריאות: - - -

איתן ברושי: אני מבקש, מיקי, די.

משה גפני: באמת אתם מגזימים.

איתן ברושי: עוד רגע אני אראה לכם כמה אני יודע להפריע.

איתן ברושי: מספיק עם זה, יש איזה גבול, די.

דוד ביטן: תפריע, למה לא?

משה גפני: לא, אני לא מסכים.

דוד ביטן: תגיד לי, זה מה שאתם עושים בבוקר?

דוד ביטן: שואלים כל כך הרבה שאלות?

משה גפני: כן, שואלים שאלות, זה התפקיד שלהם.

אורן אסף חזן: מה תשאלו בפסח עוד שבועיים?

דוד ביטן: במיוחד כשהולכים לבחירות.

סתיו שפיר: זה מה שעושים בכנסת, מפקחים על התקציב, מוודאים שכספי ציבור מגיעים ליעדים שלהם.

משה גפני: די, סתיו, תני לו לשאול.

איתן ברושי: אני מדבר על שני אזורים שאני הנציג גם שלהם בכנסת, בקעת הירדן וצפון ים המלח, אזורים שהנוסחאות האלה פוגעות בהם.

איתן ברושי: כתוצאה מהנוסחאות שאתם הצגתם יש כאן קיפוח של מקומות רחוקים, קטנים וחלשים, שלא מאוימים ביטחונית, למרות שהם על הגדר של הגבול.

איתן ברושי: דבר נוסף.

איתן ברושי: בהחלטה הקודמת של הממשלה, שהייתה בשנה קודמת, היה סעיף שהתייחס לבולענים.

איתן ברושי: באזור מגילות יש תופעה של בולענים שמוטטה.

איתן ברושי: .. אתה מקשיב?

איתן ברושי: זה התפקיד שלך עכשיו.

<אריאל יוצר: כן.

איתן ברושי: יש תופעה של בולענים, ופעם קודמת הממשלה התייחסה לבולענים.

איתן ברושי: אנחנו מזניחים את התושבים שם ופוגעים ביכולת שלהם להתקיים.

איתן ברושי: מצפה שלם לא יכולה להתקיים כרגע, ויש צורך להתייחס לזה.

איתן ברושי: ופה בקריטריונים לא הכנסתם את העניין של אסון טבע.

משה גפני: תודה.

משה גפני: דברים שלא תוכלו לענות עליהם, שהם לא בסמכותכם, אני מבקש שתעבירו אותם לממונים עליכם.

משה גפני: חבר הכנסת גליק, בבקשה.

משה גפני: בקצרה אם אפשר.

יהודה גליק: באופוזיציה מתלוננים על ביטן?

יהודה גליק: אנחנו בקואליציה.

יהודה גליק: .. אתם סובלים אותו רק מדי פעם בוועדות, אז אל תתרגשו.

דוד ביטן: מה זה?

דוד ביטן: מה אמרת?

יהודה גליק: כלום.

משה גפני: לא הבנתי.

מכלוף מיקי זוהר: הוא אמר שהאופוזיציה מתלוננים על ביטן אבל הוא בעצמו גם סובל ממנו.

משה גפני: הוא לא אמר את זה, הוא לא אמר - - -

דוד ביטן: תגיד לי, מה, כל עשר דקות אתה כותב נגדי ציוץ?

דוד ביטן: תכתוב פעם ברבע שעה, תן מנוחה, בחייך.

משה גפני: גליק, בבקשה.

יהודה גליק: מישהו יכול לדבר בלי שתפריע, אדון דוד ביטן?

יהודה גליק: תודה.

משה גפני: גליק, תעשה לי טובה.

יהודה גליק: אני מנסה.

יהודה גליק: חברת הכנסת סתיו שפיר העלתה פה, כאילו ברמז, שיש איזה חשש בדבר השימוש בכספים.

סתיו שפיר: לא ברמז, אמרתי מפורשות.

יהודה גליק: אז אני רוצה להקריא משפט ממכתב של היועץ המשפטי של משרד האוצר, שבדק את הדבר הזה.

יהודה גליק: הוא כותב ככה - - -

מכלוף מיקי זוהר: ממה את חוששת, סתיו?

סתיו שפיר: אם היית מקשיב היית שומע.

משה גפני: מה הוא כותב?

יהודה גליק: אני מנסה לקרוא, אם יהיה פה שקט אני אשמח לקרוא.

משה גפני: הוא כותב שמה?

יהודה גליק: "לא נוכל לסיים בלי להתייחס שהועלה בין השיטין בדבר השימוש שאפשר שייעשה במענק הביטחוני לצרכים שאינם בגדר תפקידה של הרשות המקומית.

יהודה גליק: בבדיקות אלה, שנמסרו לגברת דינה זילבר, לא נמצאה אף לא רשות מקומית אחת שלא נהגה בעניין הזה בהתאם לדין".

יהודה גליק: כותב את זה יואל בריס, היועץ המשפטי של משרד האוצר.

סתיו שפיר: זה סותר מכתב אחר, של היועץ המשפטי לממשלה, בדיוק בעניין הזה, חבר הכנסת גליק, שאני מעריכה ומכבדת מאוד.

סתיו שפיר: זה סותר - - -

משה גפני: תודה רבה.

משה גפני: מיקי, בבקשה.

משה גפני: אבל בקצרה, כי אני רוצה תשובות.

מכלוף מיקי זוהר: אדוני, ההצגה הזו שאנחנו עדים לה כרגע מצד חברת הכנסת שפיר היא משהו שאנחנו מורגלים בו בוועדה.

סתיו שפיר: סליחה, אני מבקשת שתוציא אותו.

יהודה גליק: אוי, נו באמת, מיקי, די, באמת.

סתיו שפיר: אני בין היחידים שהגיעו לפה - -

משה גפני: הוא עושה טעות גדולה, בגלל שהוא מגדיל אותך מאוד.

סתיו שפיר: - - מוכנים לדיון, אחרי שהם קראו את החומרים, בדקו לאן הכסף עובר ושואלים שאלות רציניות.

מכלוף מיקי זוהר: אני רוצה להגיד את דבריי.

משה גפני: בבקשה.

סתיו שפיר: חברי הקואליציה, בפופוליזם ובטיפשות, מנסים למנוע שאלות רציניות ופיקוח פרלמנטרי על עבודות הממשלה.

אורן אסף חזן: אני קורא לך לחזור בך, את לא יכולה לקרוא לחבר הכנסת זוהר טיפש.

דוד ביטן: רגע, אני לא מבין - - -

סתיו שפיר: מספיק, פשוט מספיק, תכבדו את הוועדה ותכבדו את עבודתם של חברי הכנסת.

אורן אסף חזן: אדוני היושב-ראש, היא לא יכולה לקרוא לחבר הכנסת זוהר טיפש, זה לא בסדר.

דוד ביטן: "קראתי את החומר".

דוד ביטן: בסך הכול מדובר בעמוד וחצי, זה בעיה לקרוא את זה?

סתיו שפיר: אני מציעה שנבחן את זה בכלים מדעיים לפני שנכריע.

דוד ביטן: עמוד וחצי זה "קראתי את החומר"?

משה גפני: אני כל הזמן חושב מי נגד יהודה ושומרון.

מכלוף מיקי זוהר: אני אסיים את דבריי, לא יעזור כלום.

משה גפני: בבקשה.

מכלוף מיקי זוהר: אני אנצל את כל השלוש דקות.

משה גפני: בבקשה, תגיד.

דוד ביטן: כבוד היו"ר, אני הצבעתי.

אורן אסף חזן: היושב-ראש, היא לא יכולה לקרוא לחבר כנסת טיפש, זה לא "ארץ נהדרת" פה.

סתיו שפיר: - - -

משה גפני: אני לא הייתי נותן לך להגיד את זה?

משה גפני: מה, את לא אמרת קודם דברים יותר חמורים?

משה גפני: תני לו להגיד - - -

סתיו שפיר: אמרתי רק דברים ש - - -

משה גפני: אבל את גדלה מזה, את לא מבינה?

סתיו שפיר: מספיק, זה לא מעניין אותי, אנחנו בדיון על השימושים בכספי ציבור.

סתיו שפיר: מתי תבינו שמה שמעניין פה זה לא אתם ולא התקשורת שתקבלו, אלא הכסף של הציבור?

סתיו שפיר: מתי תבינו את זה?

אורן אסף חזן: ליהודה ושומרון אין ציבור?

אורן אסף חזן: אני לא מבין - - -

משה גפני: סתיו, תני לו להשלים, אני רוצה שיענו לך על השאלות.

מכלוף מיקי זוהר: אדוני, אם אני לא אסיים את דבריי - - -

סתיו שפיר: יושבים פה פקידי ממשלה שבחלקם רוצים להעביר את הכספים למטרות ראויות, ובמקום להתייחס ברצינות אז כל מה שמתעסקים פה זה הכפשות ושטויות.

משה גפני: סתיו, עד עכשיו היה בסדר, תעזבי את זה.

סתיו שפיר: זה לא בסדר, גפני, לא, כי יש פה אנשים שרוצים לעשות פיקוח פרלמנטרי ורוצים להילחם בקומבינות של הממשלה הזאת ורוצים לוודא שהכסף של אזרחי ישראל יגיע לאזרחי ישראל ולא לפוליטיקאים - - -

דוד ביטן: הקומבינה היחידה שיש פה - - -

משה גפני: סתיו, מספיק, אני מאפשר לו להגיד את זה.

דוד ביטן: הקומבינה היחידה היא של המחנה הציוני לא ללכת לבחירות, זו הקומבינה היחידה.

דוד ביטן: למה אתם בורחים מבחירות?

משה גפני: בבקשה, מיקי, ותשתדל לעשות את זה בקצרה.

מכלוף מיקי זוהר: אני אדבר את כל השתי דקות שלי.

אורן אסף חזן: כל הסיפור זה שהיא רוצה את הכיסא שלך, וזה לא יקרה.

אורן אסף חזן: זה לא יקרה.

סתיו שפיר: יש לך שאלות לפקידים על ההעברה התקציבית?

אורן אסף חזן: לא.

סתיו שפיר: בשביל זה התכנסנו כאן.

סתיו שפיר: יש לך שאלות?

סתיו שפיר: או שלא טרחת לקרוא לאן הכסף עובר?

משה גפני: סתיו מספיק.

מכלוף מיקי זוהר: היא לא נותנת לי לדבר, היא מפריעה לי.

משה גפני: מספיק.

סתיו שפיר: לי אתה אומר מספיק?

מכלוף מיקי זוהר: לאיפה השיח התרבותי נעלם?

משה גפני: תני לו להשלים את הדברים, הוא לא פונה אלייך.

דוד ביטן: חבר כנסת יכול להגיד מה שהוא רוצה - - -

מכלוף מיקי זוהר: אתם דוגלים בשיח תרבותי?

סתיו שפיר: אם יש לו שאלה למשרד הפנים או לאוצר - - -

משה גפני: תני לסיים את הדיון.

סתיו שפיר: תראה איך יוצר משתעשע מהסיפור הזה.

סתיו שפיר: יש לו שאלה למשרד הפנים או למשרד האוצר?

דוד ביטן: כבוד היו"ר, רק תדע שאני יכול להחליף אותך אחרי הבחירות.

<קריאות: - - -

מכלוף מיקי זוהר: אני אדבר את כל השתי דקות שלי, אדוני.

משה גפני: אריאל - - -

סתיו שפיר: אותי זה מאוד מעציב שככה הכנסת מתנהלת.

מכלוף מיקי זוהר: גברתי, את מפריעה לי.

סתיו שפיר: מאוד מעציב אותי שככה הכנסת מתנהלת.

דוד ביטן: הרב גפני, היא רוצה את הכיסא שלך אחרי הבחירות?

אורן אסף חזן: אני רוצה להבין, היא עברה בכולל שהיא יכולה לקחת את הכיסא שלך?

משה גפני: לא מעניין אותי, אני רוצה שהוא יסיים את הדברים שלו.

יהודה גליק: תגידו לי, באתם לפה בשביל ההצגות?

אורן אסף חזן: אנחנו הצגות?

אורן אסף חזן: זאתי באה מ"הבימה", אז אנחנו הצגות?

יהודה גליק: אז למה - - -

דוד ביטן: באת בגלל שביקשו ממך להגיע.

דוד ביטן: יהודה ושומרון ביקשו ממך להגיע, אז באת.

יהודה גליק: לא ביקשו ממני להגיע - - -

דוד ביטן: כן, אל תגיד שלא.

יהודה גליק: סליחה?

דוד ביטן: אנחנו באנו כי תמיד אנחנו מגיעים.

מכלוף מיקי זוהר: בוועדה הזאת יש שיח תרבותי, ואני אאפשר - - -

סתיו שפיר: כשאין מה להגיד וכשאין איך להסביר העברות מושחתות אז הולכים לפינות אישיות ולהכפשות - - -

משה גפני: גליק, סתיו, מספיק.

דוד ביטן: העברה למיגון אוטובוסים - - -

סתיו שפיר: אבל אנחנו כבר לא בהעברה הזאת, ביטן, תתעורר.

דוד ביטן: לא, לא, לא - - -

משה גפני: דוד, אני קורא לך לסדר פעם שנייה, אני הולך להוציא אותך, מספיק.

דוד ביטן: לא חייבים לשאול על כל דבר - - -

סתיו שפיר: אנחנו לא שם, אנחנו במענקים פוליטיים - - -

דוד ביטן: סתם אתם שואלים - - -

סתיו שפיר: אנחנו לא בהעברה הזאת, אתה לא מקשיב, תעקוב אחרי מה שקורה בדיון.

משה גפני: דוד, אני אוציא אותך.

דוד ביטן: על מה את שואלת?

דוד ביטן: כי אני רוצה פעם אחת להבין.

משה גפני: אתה לא תבין.

דוד ביטן: מה, לא יודעים שצריכים אוטובוסים ממוגנים - - -

סתיו שפיר: זה לא על אוטובוסים, על מה אתה מדבר?

סתיו שפיר: כמה אפשר לשקר, כמה?

דוד ביטן: זה מלמד שסתם אתם שואלים - - -

משה גפני: אני עושה הפסקה בדיון.

משה גפני: רבותיי, אני מחדש את הישיבה.

משה גפני: אם מישהו מפריע אני פשוט אוציא - - -

אורן אסף חזן: - - -

משה גפני: אורן, אני מבקש להפסיק.

משה גפני: מיקי זוהר, בבקשה.

משה גפני: תדבר בקצרה.

משה גפני: לא לדבר.

מכלוף מיקי זוהר: כפי שאמרתי קודם, אדוני היושב-ראש, אני כמוכן משמש - - -

<קריאות: - - -

משה גפני: רבותיי, לא לדבר, מספיק.

משה גפני: אני פשוט אוציא עכשיו אורחים בלי אזהרה וחברי כנסת עם אזהרה.

משה גפני: בבקשה.

מכלוף מיקי זוהר: כמו שאתם יודעים היטב, כמרכז הקואליציה בוועדת הכספים, אין חומר שמגיע לוועדה שאני לא יודע אותו לא בקיא בו.

מכלוף מיקי זוהר: ולכן הנושא שמופיע כאן היום הוא נושא מאוד ברור.

מכלוף מיקי זוהר: יש פה קריטריונים ברורים, שמדברים גם על מצב סוציו-אקונומי, שמדברים גם על מיקום ואזור, שמדברים על מספר תושבים באותו יישוב, ואותם קריטריונים הביאו מספרים מאוד ברורים ומעניינים.

מכלוף מיקי זוהר: אגב, יש רשויות שלא היו בתקציב הקודם ונכנסו בתקציב הנוכחי.

מכלוף מיקי זוהר: עכשיו אני חוזר למה שאמרתי בתחילת דבריי.

מכלוף מיקי זוהר: חברת הכנסת סתיו שפיר - -

משה גפני: אתה לא צריך להתייחס לחברת הכנסת סתיו שפיר.

מכלוף מיקי זוהר: - - ידועה כמי שמגיעה להציג הצגות פה בוועדה.

מכלוף מיקי זוהר: היא באה לפה ומנסה לשדר לציבור כאילו היא לוחמת צדק אמתית, בעוד שבפועל כולנו עדים לכך שבערך משנת 2013, עוד בזמן המחאה - - -

משה גפני: אני אתן לענות.

סתיו שפיר: למה לענות?

סתיו שפיר: מה, אנחנו בדיון פה על חברי כנסת?

סתיו שפיר: אנחנו בדיון על כסף ציבורי.

סתיו שפיר: זה שאתה מאפשר למישהו להכפיש - - -

משה גפני: סתיו, אני לא מסכים לזה.

סתיו שפיר: זה כי אין לו תשובות והוא לא יודע איך להסביר שממשלה שאתה חלק ממנה - - -

משה גפני: סתיו, אני קורא לך לסדר פעם ראשונה.

סתיו שפיר: לי אתה קורא לסדר?

משה גפני: כן.

סתיו שפיר: תקרא לסדר למיקי זוהר.

משה גפני: אל תתערבי, תבקשי ממני רשות כדי להגיב.

סתיו שפיר: לא, כשמדברים עליי באופן אישי - - -

משה גפני: בסדר, אמרתי לך שאני אאפשר לך אחר כך.

סתיו שפיר: וכשמתייחסים ככה לכספי ציבור אני ועוד איך אתערב.

משה גפני: אני קורא לך לסדר פעם שנייה, אני מבקש להפסיק להפריע.

סתיו שפיר: מעניין שלי שאתה קורא לסדר ולא לא.

משה גפני: כן, גם לדוד ביטן קראתי פעמיים.

משה גפני: הלאה.

מכלוף מיקי זוהר: אנחנו יודעים היטב, יש איזה נתון, שמשנת 2013, עוד מתקופת המחאה - -

משה גפני: בקצרה בבקשה, הנושא הוא לא סתיו שפיר.

מכלוף מיקי זוהר: - - היא לא הסכימה להיכנס לחדר שאין בו מצלמות.

מכלוף מיקי זוהר: הסיבה לזה היא, כנראה, שהיא יושב-ראש ועדת השקיפות והיא רוצה שהכול יהיה מתועד וחשוב לה שיצלמו אותה כל הזמן כשהיא מדברת.

משה גפני: תודה רבה, תודה.

מכלוף מיקי זוהר: אני רק משלים את דבריי, אדוני.

מכלוף מיקי זוהר: אז לכן מה שאני רוצה לומר, חברים, זה שבוועדה הזו יודעים היטב על מה מצביעים ומה עושים ואנחנו לא צריכים טיפים מאף חבר כנסת - - -

משה גפני: אני לא מסכים לדבר הזה.

משה גפני: יושבת פה חברת הכנסת סתיו שפיר ואתם כל הזמן תוקפים אותה - - -

מכלוף מיקי זוהר: אני לא תוקף אותה.

משה גפני: אתה כן תוקף אותה.

משה גפני: כל הזמן אתם תוקפים אותה, כאילו זה הדיון.

מכלוף מיקי זוהר: אני לא תוקף אותה, אני רק מסביר לציבור את ההתנהלות שלה.

משה גפני: זה פשוט לא בסדר, זה לא תרבות דיון, אני מתנגד לזה ואני נותן לסתיו שפיר את מלוא הגיבוי.

מכלוף מיקי זוהר: תרבות הדיון קובעת שהיא לא צריכה להפריע לי בדבריי ואתה כבר קראת אותה לסדר פעמיים.

משה גפני: כי אתה מדבר עליה, כאילו היא הדיון.

משה גפני: אני נותן לה את מלוא הגיבוי.

מכלוף מיקי זוהר: והיא מייצגת תרבות, היא מייצגת משהו נאור, משהו מכובד, משהו ראוי.

מכלוף מיקי זוהר: בינתיים הפעילות שלה לא כך ראויה, אלא להפך, היא ראויה לגנאי.

מכלוף מיקי זוהר: הפעילות שלה ראויה לגנאי לדעתי.

מכלוף מיקי זוהר: זו עמדתי וטוב שבדמוקרטיה מישהו יביע את עמדותיו.

משה גפני: תודה רבה.

משה גפני: אני נותן לה את מלוא הגיבוי.

משה גפני: בכלל, אתם מפלגת שלטון ואתם אופוזיציה, אז עם כל הכבוד.

משה גפני: ..

משה גפני: אז היא אומרת.

משה גפני: היא שואלת שאלות.

משה גפני: תשובות בבקשה.

דוד ביטן: אולי היא יכולה לתת לי סדרת שאלות, כדי שאם נפסיד בבחירות אז יהיה לי מה לשאול.

משה גפני: אני אלמד אותך, אופוזיציה זה התחום שלי.

משה גפני: בבקשה, תשובות לשאלות.

<ששי דקל: לגבי היישוב היהודי בחברון, יש לו תקציב ייעודי נפרד והוא לא נכלל פה.

משה גפני: הוא לא מקבל מפה כסף?

<אריאל יוצר: הוא מקבל ממקום אחר.

משה גפני: אני שואל האם לא הוא לא מקבל מההעברה הזאת?

<ששי דקל: לא, הוא לא מקבל, הוא לא נכלל בהקצאה הזאת.

<ששי דקל: לגבי בקעת הירדן ומגילות, זה בהתאם לנתונים שלהם, שמבטאים גם את זה שהן רשויות יחסית קטנות וגם את רמת האיום והנגישות.

<ששי דקל: הם בציונים יותר נמוכים לפי הקריטריונים האלה.

<ששי דקל: לגבי הנושא של התקציבים - - -

סתיו שפיר: אתה יכול להראות לנו איזה ציונים הם קיבלו מבחינת רמת האיום?

<ששי דקל: אין לי את זה פה כרגע.

סתיו שפיר: אז תעביר לנו את זה בבקשה.

<אריאל יוצר: אני אעביר.

משה גפני: בסדר.

משה גפני: הלאה.

<ששי דקל: המענקים האלה עוברים לרשויות עצמן, הם לא עוברים לשום עמותה, וזה נודע לתקציב השוטף של הרשויות.

סתיו שפיר: איך אתם מפקחים שזה נשאר אצל הרשויות ולא עובר אחר כך לאחת העמותות, כפי שקרה בפרשה של מועצת יש"ע?

<ששי דקל: אני לא מכיר את הפרשה - - -

סתיו שפיר: אני סיפרתי לך על זה מספר פעמים וגם פניתי אליכם רשמית.

סתיו שפיר: אתה מכיר את זה היטב, תפסיק להגיד שאתה לא מכיר.

משה גפני: סתיו, הבנתי.

משה גפני: איך אתם מפקחים על זה?

<ששי דקל: זה עובר לתקציב המאושר הרשות, והיא פועלת במסגרת התקציב המאושר של הרשות.

משה גפני: ואתם מפקחים על תקציבה של הרשות?

<ששי דקל: אנחנו מאשרים שהתקציב השנתי של הרשות מאושר, והיא אחר כך פועלת בהתאם לתקציב.

<ששי דקל: זאת לא הייתה תשובה.

<ששי דקל: אתה גם אמרת לי - - -

משה גפני: חבר הכנסת גליק הקריא.

משה גפני: ..

משה גפני: מפקחים על זה.

סתיו שפיר: סליחה, גפני, אני חיכיתי פה בסבלנות כשנאמרו דברים שממש לא קשורים לוועדה.

משה גפני: טוב.

משה גפני: בבקשה.

סתיו שפיר: ששי, אתה אמרת לי בוועדת השקיפות שאין לכם יכולת לפקח על זה.

סתיו שפיר: שינית את דעתך או שמשהו השתנה בפיקוח?

סתיו שפיר: זה נמצא בפרוטוקול.

<ששי דקל: לא שיניתי שום דבר.

<ששי דקל: אני דיברתי על אישור התקציב, לא דיברתי על...

<ששי דקל: את שאלת לגבי צעד אחרי אישור התקציב.

<ששי דקל: אני לא אמרתי - - -

סתיו שפיר: נכון, איך אתם מוודאים שהתקציב אכן הגיע ליעדים.

<ששי דקל: זה אותו דבר, התשובה נשארה אותו דבר.

סתיו שפיר: שאחרי שהתקציב מאושר אתם רואים מה קורה עם התקציב?

מכלוף מיקי זוהר: היא מנהלת פה את הדיון הזה.

<ששי דקל: אנחנו רואים בהתאם לדיווחים שמגיעים אלינו בדוחות רבעוניים - - -

סתיו שפיר: תענה לי גם לשאלת התב"רים - - -

משה גפני: לא, אני אחליט למה הוא עונה.

משה גפני: תמתין רגע.

משה גפני: הקריא קודם חבר הכנסת גליק חוות דעת של היועץ המשפטי.

משה גפני: מה זאת חוות הדעת הזאת?

משה גפני: הוא הקריא חוות דעת שזה לא עובר לעמותות.

<ששי דקל: אני לא מכיר את זה, אני לא יודע מה זה.

בצלאל סמוטריץ': כתוב פה "בבדיקות אלה לא נמצאה רשות מקומית כלשהי - - -

משה גפני: ממה אתה מקריא?

יהודה גליק: ממכתבו של היועץ המשפטי יואל בריס, שהוגש ליועץ המשפטי לממשלה - - -

בצלאל סמוטריץ': זה הוגש לוועדה הזו בפנייה הזו, זה חלק מהחומר.

<שגית אפיק: לא, לא קיבלתי את זה כחלק מהחומר.

משה גפני: אני שואל את גליק.

יהודה גליק: זה מכתב שהוגש ליועץ המשפטי לממשלה קודם, יהודה ויינשטיין, ספציפית על הנושא של מענקים ליישובי יהודה ושומרון.

משה גפני: אני רוצה להגיד משהו.

משה גפני: אני לא צריך להביא את זה להצבעה היום, ואני אגיד גם למה.

משה גפני: כי חסרים פה דברים שבסיכום של הנוהל הייתם צריכים להביא אותם.

<אריאל יוצר: אפשר לדעת מה?

משה גפני: כן, למשל מה שאמר ששי, את כל הפירוט הזה.

משה גפני: היה צריך להביא את זה בכתב.

<אריאל יוצר: אבל שלחנו את זה.

משה גפני: לא, לא שלחתם את הפירוט.

משה גפני: וגם לא עברו יומיים ממה ששלחתם.

משה גפני: שלחתם תוספות.

משה גפני: .. היות שלא ניהל את זה אף אחד אלא אני בעצמי, אני יודע שאתם התאמצתם והוספתם דברים, כך שכבר אין יומיים.

משה גפני: הפעם, לשם שינוי, וזאת תהיה פעם ראשונה ופעם אחרונה.

משה גפני: ..

משה גפני: אבל אם לא תעמדו בנוהל באופן ברור, אני פשוט לא אביא את זה להצבעה.

משה גפני: אלא שבגלל שיש פה נסיבות, שאנחנו נמצאים בפגרה, שזה סעיף שכבר היה בסוף דצמבר.

משה גפני: ..

משה גפני: מאשימים אותי בזה שלא הבאתי את זה אז להצבעה.

משה גפני: לא הבאתי את זה אז להצבעה בגלל שגם אז התנהלתם ככה.

משה גפני: אז אני מודיע לאגף התקציבים שאנחנו בכיוון של מה שדרשתי בהתחלה: שגם המשרדים ייתנו את הזה שלהם.

משה גפני: אבל אני לא רוצה להפר את זה, 30 יום אנחנו נמתין.

משה גפני: אבל אני בבעיה גדולה עם ההעברות האלה.

משה גפני: אני לא רוצה לעכב את זה פעם נוספת, אני לא רוצה לעשות מזה בלגן, אבל תדע שזו פעם ראשונה ופעם אחרונה.

משה גפני: הדיונים על ההעברות יהיו בהתאם לנוהל.

משה גפני: אם אתם רוצים לעשות את זה בעצמכם, תעשו.

משה גפני: אבל אם 30 יום נראה שאתם לא יכולים לעשות – ולפי דעתי אתם לא יכולים לעשות את זה, ולא בגלל שאתם לא רוצים, אתם כן רוצים, אלא שהמשרדים הם אלה שחיים את זה יום-יום.

משה גפני: לכן אני היום אצביע על זה, אבל זו תהיה פעם אחרונה.

סתיו שפיר: למה להצביע על זה?

סתיו שפיר: יש פה חלקים אחרים בנוהל שחסרים ולא הצבענו עליהם - - -

משה גפני: מי בעד סעיף 5, 6, שירים את ידו.

סתיו שפיר: רגע, גפני, אני לא קיבלתי תשובה לחצי מהשאלות ששאלתי פה.

משה גפני: מי נגד?

סתיו שפיר: אני מבקשת את הייעוץ המשפטי של הוועדה.

סתיו שפיר: אני נגד ואני גם מבקשת רביזיה.

משה גפני: מי נמנע?

משה גפני: בעד אישור הפנייה – רוב

סתיו שפיר: אני מבקשת את הייעוץ המשפטי של הוועדה - - -

מכלוף מיקי זוהר: - - - אתה תיתן לה במה - - -

סתיו שפיר: אני מבקשת מהייעוץ המשפטי של הוועדה שיסביר - - -

משה גפני: אני מבקש לעבור לסעיף הבא - - -

מכלוף מיקי זוהר: היא תעשה לך רביזיה ואתה תיתן לה - - -

סתיו שפיר: סליחה, אני רוצה שהייעוץ המשפטי של הוועדה יסביר לנו איך הדבר הזה עכשיו עובר.

סתיו שפיר: ואתה גם לא אפשרת לענות לכל השאלות ששאלנו.

מכלוף מיקי זוהר: גפני, בכלל שאתה מכבד אותה קיבלת רביזיה.

מכלוף מיקי זוהר: התשובה שלה לכבוד שאתה נותן לה היא רביזיה.

סתיו שפיר: אני מבקשת את הייעוץ המשפטי - - -

בצלאל סמוטריץ': טמיר, אתה מוציא הודעה על הרביזיה לעוד חצי שעה?

דוד ביטן: אנחנו מבקשים שלכל החלטה על יהודה ושומרון יהיה מצי'נג עם מפלגת העבודה.

סתיו שפיר: גפני, כשמבקשים את חוות הדעת של הייעוץ המשפטי אז צריך לתת, זה נורא פשוט.

משה גפני: בסדר.

משה גפני: מספר פנייה לוועדה 11.

סתיו שפיר: אי אפשר לעבור על כל הכללים בוועדה הזאת.

משה גפני: מספר פנייה לוועדה 11, מי מציג מהרווחה?

סתיו שפיר: משהו אחד תשאיר בכל זאת בשביל הכבוד של הוועדה, משהו אחד.

משה גפני: אדוני, בבקשה.

משה גפני: שם ותפקיד לפרוטוקול.

<אייל מדן: אני אייל מדן, רפרנט רווחה באגף תקציבים.

<אייל מדן: מדובר בפנייה שנועדה להעביר 15 מיליון שקלים שהתווספו לעוד שני מיליון שקלים - - -

<אריאל יוצר: - - -

משה גפני: ממש לא, תאמין לי.

משה גפני: ולא בגלל שאתם לא רוצים אלא בגלל שאתם לא יודעים.

<שגית אפיק: כל פעם אתה מוסיף עוד משפט ועוד משפט, זה לא שאתה מביא הכול ביחד.

משה גפני: אריאל, בוא - - -

סתיו שפיר: אפילו לשאלה הלא פוליטית, של המקור התקציבי, הם לא הצליחו לענות וזה לא נמצא בתוך הדפים שהם הביאו.

סתיו שפיר: פעם ראשונה שאני רואה טבלאות שיש בהן רק שתי ספרות ולא את הפירוט של השש ספרות, שהוא גם ככה מינימלי.

משה גפני: משרד הרווחה, אגף התקציבים, בבקשה.

<אייל מדן: מדובר על פנייה להעברת 15 מיליון שהתווספו לעוד שני מיליון שקלים שנמצאים בבסיס התקציב, לטובת מבחן תמיכה לעמותות שהעניקו סלי מזון לפסח לכ-500,000 בתי אב ברחבי הארץ.

משה גפני: תודה רבה.

משה גפני: חנן פריצקי, משרד הרווחה, בבקשה.

משה גפני: אם אתה יכול, תן פירוט יותר גדול בבקשה, כי יש פה חברי כנסת שנמצאים רק בשביל העניין הזה.

<חנן פריצקי: לקראת פסח המשרד נוהג לצאת במבחני תמיכה לגבי סלי מזון.

<חנן פריצקי: כרגע אנחנו מדברים על שני מיליון שיש בבסיס - - -

<חנן פריצקי: כן, זה נעשה בשיתוף פעולה.

משה גפני: רואים.

משה גפני: הלוואי שהם היו עושים את זה עם משרדים אחרים, אולי היינו מקבלים הסבר נורמלי.

דוד ביטן: הם ידעו שזה קשור אליך, כבודו.

משה גפני: מה זה קשור אליי?

משה גפני: זה קשור אליי?

דוד ביטן: זה מועצות דתיות.

משה גפני: אגף התקציבים מתעקש לא לעבוד עם המשרדים ואז דברי ההסבר יוצאים דפוקים.

משה גפני: אני לא יודע למה.

משה גפני: חנן, בבקשה.

משה גפני: אגב, אני משבח את אגף התקציבים על כך שהוסיף פה שני מיליון שקל.

<חנן פריצקי: אנחנו כרגע נמצאים בתוספת של 15 מיליון שקל ועוד שני מיליון שקל בבסיס התקציב, דהיינו, 17 מיליון שקל יחולקו לטובת מבחן תמיכה, שעיקרו חג הפסח וחגי תשרי.

<חנן פריצקי: אנחנו יוצאים במבחן תמיכה אחד לשתי התקופות האלה.

<חנן פריצקי: העמותות שמגיעות ועומדות במבחן התמיכה מקבלות בסופו של יום תוספת לסל שהן מציגות באופן שוויוני.

<חנן פריצקי: הן צריכות לעמוד בשני קריטריונים מרכזיים – אחד, שהם נותנים לפחות 150 שקל בסל, במוצרים ובדברים אחרים, והשני, שהפעילות שלהם היא לטובת רווחה וזה חלק מהמהות שלהן.

משה גפני: אני קיבלתי הרבה תלונות שיש קיצוץ השנה לעומת שנה שעבר.

<חנן פריצקי: א', אין קיצוץ.

<חנן פריצקי: גם שנה שעברה ניתנו 15 מיליון שקל.

<חנן פריצקי: מה שקרה בשנה שעברה זה שלקראת סוף השנה היו מספר עמותות שלא עמדו בקריטריונים והן לא קיבלו את התמיכה שלהן משנים קודמות, ולכן מחקנו את ההתחייבויות שהיו משנים קודמות למספר עמותות שלא עמדו בקריטריונים וכתוצאה מזה נצברו 2.5 מיליון שקלים נוספים לקראת סוף השנה, שהצטרפו ל-15 מיליון השקלים שנתנו בשנה שעברה, ולכן בסופו של יום חולקו 17.5 מיליון שקל.

<חנן פריצקי: אבל לא היה קיצוץ, במקור ניתנו 15 מיליון שקל.

<חנן פריצקי: גם השנה, במידה שיהיו עמותות שלא יעמדו בקריטריונים.

<חנן פריצקי: ..

<חנן פריצקי: אנחנו בודקים בפינצטה את כל העמותות וגם רואה חשבון בודק את כל העמידה בקריטריונים.

<חנן פריצקי: במידה שיתגלה שיש עמותות שלא עמדו בקריטריונים, הכספים האלה יוחזרו ויחולקו מחדש.

משה גפני: הרב אייכלר, אתה ניהלת דיון בוועדה לפניות הציבור ואתם הגעתם שם למסקנה שהיה קיצוץ.

משה גפני: אני גם חתמתי על מכתב, יחד עם חברים אחרים, על הנושא הזה - - -

ישראל אייכלר: אני רוצה לומר בקצרה - - -

משה גפני: רגע, הרב אייכלר, אני קודם רוצה לדבר על העובדות.

משה גפני: אני דיברתי עם חנן והאמת היא שמה שהוא אמר לי עכשיו הוא גם אמר לי בטלפון.

משה גפני: אבל אני לא הסתפקתי בזה, אני לא הסכמתי שבסופו של דבר תהיה הרגשה שלמרות שהצרכים גדלים נותנים פחות.

משה גפני: משרד האוצר הסכים להוסיף 12 מיליון.

משה גפני: בפנייה המקורית היה 13 מיליון ועכשיו יש 15 מיליון, פלוס שני מיליון שיש בבסיס התקציב, כמו שחנן פריצקי אמר עכשיו.

משה גפני: בבקשה.

ישראל אייכלר: אני רוצה לעדכן.

ישראל אייכלר: בוועדה לפניות הציבור האוצר בא ולא רק אמר, אלא גם העביר באותו היום 14 מיליון שקל למשרד הרווחה לצורך סלי מזון, והוא יבורך על כך.

ישראל אייכלר: הבעיה היא ששנה שעברה היה כמעט 18 מיליון והשנה רק 14 מיליון.

ישראל אייכלר: אז אמר משרד האוצר שהרווחה ייתן משלו.

ישראל אייכלר: דא עקא?

ישראל אייכלר: שב-2013 היו 50 מיליון לסלי מזון.

ישראל אייכלר: אחר כך בא משרד הרווחה והתחיל לקחת מזה לכל מיני צרכים חשובים אחרים, ולפני שנתיים כבר היה רק 38 מיליון.

ישראל אייכלר: שנה שעברה עוד ירדו ל-8 מיליון, שזה כולל את מה שאתה אמרת.

ישראל אייכלר: אני חושב שהיה אפילו יותר, עכשיו העבירו כסף שטענה שם נציגת הרווחה שזה עבר לחובות מתשרי, שגם שם לקחו ארבעה או שישה מיליון.

ישראל אייכלר: מה שנשאר השנה נטו, מה שקפלן, מנכ"ל משרד הרווחה החדש אמר זה "אני מאשר רק 4 מיליון, כי זה מה שקיבלתי מהאוצר".

ישראל אייכלר: והאוצר אמר שמשרד הרווחה צריך להוסיף עוד ארבעה מיליון.

ישראל אייכלר: אדוני היושב-ראש, זאת תהיה שערורייה עם יהיה פחות משנה שעבר.

משה גפני: חנן, תשיב על זה.

<חנן פריצקי: אני חוזר ואני אומר עוד פעם, בשנה שעברה באמת חולקו בסופו של יום 17.5 מיליון שקל, אבל זה היה משני מקורות.

<חנן פריצקי: מקור אחד היה 15 מיליון שקל שנוספו, כמו שנוספו השנה.

<חנן פריצקי: ואמרתי, לקראת סוף שנה שעברה התגלה שמספר עמותות לא עמדו בקריטריונים של שנים קודמות ולכן ההתחייבות נסגרה והצטרפו עוד 2.5 מיליון שקל לתוספת שהייתה שנה שעברה.

<חנן פריצקי: זה קרה בסוף השנה.

<חנן פריצקי: לגבי הסכומים שאתה מציין, אתה בכלל מציין את כל שהמשרד מעביר לטובת ביטחון תזונתי - - -

ישראל אייכלר: לא, סלי מזון.

<חנן פריצקי: לא, חד-משמעית לא.

<חנן פריצקי: הסכומים שאתה נוקב הם סכומים גדולים שלא עוכבו לטובת.

<חנן פריצקי: ..

<חנן פריצקי: יש סלי מזון בכמה אופנים - - -

ישראל אייכלר: אני מדבר על החגים – פסח ועוד חג.

<חנן פריצקי: זה בדיוק מה שהיה בשנה שעברה.

<חנן פריצקי: יש סכומים נוספים שחולקו במהלך השנה ואנחנו בכלל בוחנים את כל שיטת העבודה שלנו מול משפחות במצוקה.

<חנן פריצקי: אנחנו בודקים את זה בכל מיני כיוונים, אנחנו מוסיפים גם כרטיסי מזון, בנובמבר שנה שעברה יצאנו לפיילוט של יותר מ-20 מיליון שקל תוספת של המשרד, שהצטרפו לעוד 30 מיליון ששם הגוף הנוסף, אנחנו הולכים על פיילוט של 10,000 משפחות, כאשר מדובר על כרטיסי מזון ממוקדים לסלי מזון - - -

ישראל אייכלר: אבל למה אתם לוקחים את הכסף הזה מסלי המזון, הרי יש לכם תקציב של 90 מיליארד כולל הביטוח הלאומי.

ישראל אייכלר: לאיפה נעלמו ה-50 מיליון של 2013 שאמרתי?

ישראל אייכלר: בכל התכניות האלה שהם עושים.

ישראל אייכלר: הם לקחו מסלי המזון, עושים פיילוטים, שאגב, אדוני היושב-ראש, אני רוצה לשאול למה בני ברק לא נמצאת בפיילוט הזה - - -

משה גפני: זה דיון אחר.

ישראל אייכלר: אני לא רוצה שייקחו מהכסף של העניים, של סלי מזון - - -

<חנן פריצקי: אף אחד לא לוקח מכסף של סלי מזון ומעביר לדברים אחרים.

<חנן פריצקי: אם כבר, אז תוספות שהיו בעבר והתקבלו למבחני תמיכה לדברים אחרים – לעתים עצרו אותנו מבחינה משפטית כי זה היה בסוף השנה ואי אפשר היה לחלק רטרואקטיבית, אז נתנו את זה לסלי מזון.

<חנן פריצקי: נהפוך הוא, אנחנו מוסיפים לסלי מזון, מעולם לא לקחנו כסף שהיו מיועד לסלי מזון וחתכנו ממנו לטובת דברים אחרים.

ישראל אייכלר: יש לי שאלה נוספת.

ישראל אייכלר: כמה שקלים אתה נותן על אותם 150 שקל שאתה מחייב את העמותה לתת בסל?

ישראל אייכלר: כמה ההשתתפות של משרד הממשלה?

<חנן פריצקי: זה תלוי מאוד במספר הסלים - - -

ישראל אייכלר: כמה היה בשנה שעברה?

<חנן פריצקי: אנחנו מדברים כרגע על סדר גודל של 35 שקלים לסל, בהנחה שיהיו 500,000 בתי אב, שזה המקסימום - - -

ישראל אייכלר: 35 שקלים?

ישראל אייכלר: כי לי נודע שזה 15 שקלים.

<חנן פריצקי: הכול תלוי במספר הסלים שיהיו.

<חנן פריצקי: בתחשיב שלקחנו על 500,000 סלים, 17 מיליון שקל – אנחנו נותנים 34 שקל לסל ומחלקים את זה באופן שוויוני.

משה גפני: הרב אייכלר, תודה.

משה גפני: יש עוד מישהו שרוצה להתייחס?

סתיו שפיר: למה הכסף הזה לא תוקצב בבסיס?

סתיו שפיר: בדצמבר לא ציפיתם שפסח יגיע?

ישראל אייכלר: השאלה של סתיו מאוד נכונה.

ישראל אייכלר: למה בבסיס התקציב - - -

משה גפני: הרב אייכלר, בסדר, סתיו כבר שאלה את זה.

ישראל אייכלר: אני רוצה לחזק את השאלה שלה.

ישראל אייכלר: אתם יודעים שיש 500,000 אנשים שצריכים את זה, אבל כל שנה יש בבסיס רק כשני מיליון שקלים ואחר כך צריך להוסיף.

משה גפני: חנן, למה זה לא בבסיס?

<חנן פריצקי: אני אסביר.

<חנן פריצקי: א', אנחנו יודעים שפסח מגיע.

<חנן פריצקי: הדבר המרכזי שאנחנו - - -

מכלוף מיקי זוהר: ברור למה זה לא בבסיס – בגלל שיותר קל לסחוט אחר כך מהאוצר 15 מיליון שקל, כי לא נעים לאוצר להגיד לא במה שקשור לעניים.

משה גפני: זה לא בסדר.

משה גפני: למה באמת לא שמים את זה בבסיס?

מכלוף מיקי זוהר: הסברתי לך למה.

מכלוף מיקי זוהר: כי קל לסחוט את האוצר ב-15 מיליון שקל לטובת נושאים מאוד רגישים, מאשר לעשות את זה בבסיס התקציב וזה יצטרך - - - על משאבים אחרים.

<חנן פריצקי: גם זה נכון, אבל האמת היא שיש הרבה מאוד התלבטות - - -

מכלוף מיקי זוהר: אתה רואה מה זה, יש חברי כנסת שגם מבינים פה קצת משהו בוועדה.

<חנן פריצקי: יש הרבה מאוד התלבטויות מה הדבר הנכון והממוקד להעביר לטובת סלי מזון.

<חנן פריצקי: אנחנו ניסינו הרבה מאוד ניסיונות בקטע הזה, כי בסופו של יום קצבאות ביטוח לאומי הן אלה שאמורות להעביר כספים לטובת נזקקים, בעוד שמשרד הרווחה נותן שירותים.

<חנן פריצקי: אנחנו כל הזמן מתחבטים בשאלה איפה נכון לתת זה מבחינה ממוקדת.

<חנן פריצקי: למשל, כמו שעניתי לרב אייכלר אתמול, שנה שעבר בנובמבר דווקא הלכו על פיילוט שחשבנו שהוא מאוד נכון, על משהו יותר ממוקד, על כרטיסי מזון, שאפשר להשיג משם גם מזון מוצל.

<חנן פריצקי: הלכנו שם ל-10,000 משפחות, בתכנית ממוקדת, שיש בה הרבה מאוד בדיקות מי המשפחות, איזה משפחות - - -

משה גפני: לא פשוטה התכנית הזאת.

<חנן פריצקי: זאת תכנית מאוד יפה שלטעמנו אמורה לספק - - -

ישראל אייכלר: אבל היא בנויה על אפליה.

<חנן פריצקי: אנחנו מנסים כל הזמן לבדוק - - -

ישראל אייכלר: אבל אדוני היושב-ראש, אי אפשר לעשות תכנית פיילוט שבנויה על אפליה - - -

משה גפני: הרב מוזס, בבקשה.

סתיו שפיר: אבל הייתי באמצע שאלה.

משה גפני: אני אתן לך לסיים.

משה גפני: הרב מוזס, בבקשה.

מנחם אליעזר מוזס: אני חושב שאין דבר שיותר מבזה את המשפחות הזקוקות האלה מאשר לתת להם 34 שקל לכבוד החג.

מנחם אליעזר מוזס: מה אפשר לרכוש ב-34 שקל?

מנחם אליעזר מוזס: אפילו לא קילו מצות.

מנחם אליעזר מוזס: מה זה 34 שקל?

מנחם אליעזר מוזס: בו בזמן שאנחנו יודעים ש-90 מיליארד שקל מסתובב סביב משרד הרווחה.

<חנן פריצקי: זו רק התמיכה של המדינה?

משה גפני: מה אתה רוצה מהתקציב של משרד הרווחה?

משה גפני: זה הולך לדברים טובים.

משה גפני: יש 15 מיליארד עודפי גבייה, אז מה אתה רוצה ממשרד הרווחה?

מנחם אליעזר מוזס: אז נלך לאוצר, אני לא יודע מאיפה.

<חנן פריצקי: אני רק מזכיר שזה מבחני תמיכה, שהמשרד מעביר תמיכה בעמותות שמחלקות סלי מזון.

<חנן פריצקי: בפועל סלי המזון הם הרבה יותר גבוהים, אנחנו נותנים את התמיכה שלנו לסלי מזון - - -

מנחם אליעזר מוזס: אתה עונה לי שהממשלה מסכימה לתת 34 שקל לעמותה, שתביא מהמקורות שלה 150 שקל.

מנחם אליעזר מוזס: זו בושה וחרפה - - -

משה גפני: מה אתה רוצה ממנו?

משה גפני: זה אתם אשם.

משה גפני: הרב מוזס, זה אתה ואני אשמים, מה אתה רוצה ממנו?

ישראל אייכלר: נכון, לכן אנחנו יושבים פה עכשיו.

סתיו שפיר: אתם מעבירים 27 מיליון שקל למענקים פיקטיביים להתנחלויות ואחר כך אין כסף לאנשים רעבים.

סתיו שפיר: אבל אני רוצה להבין, אתם בדצמבר ידעתם או לא ידעתם על זה שהולכת להיות העברה תקציבית?

משה גפני: חבר הכנסת מלכיאלי, בבקשה.

אורן אסף חזן: גפני, למה לה אתה נותן - - -

דוד ביטן: כבוד הרב, היא יכולה לדבר ו - - - ?

משה גפני: לא, לא, היא לא יכולה.

אורן אסף חזן: למה לה אתה לא מעיר?

אורן אסף חזן: זה לא בסדר.

משה גפני: אני מעיר.

סתיו שפיר: למה כל שנה ההעברה - - -

משה גפני: חבר הכנסת מלכיאלי, בבקשה.

סתיו שפיר: אבל לא סיימתי - - -

משה גפני: בסדר, תמתיני.

דוד ביטן: היא מדברת מתי שהיא רוצה.

אורן אסף חזן: היא קופצת כמו אני לא רוצה להגיד מה, בראש.

משה גפני: חבר הכנסת מלכיאלי, בבקשה.

דוד ביטן: את לא יכולה לדבר מתי שאת רוצה.

משה גפני: לא, היא לא יכולה, אף אחד לא יכול.

אורן אסף חזן: אני מזכיר שהיא בקריאה שנייה.

סתיו שפיר: רק אתם יכולים.

דוד ביטן: לא, אני מוכן לא לדבר גם כן.

דוד ביטן: אבל אם את מדברת אז גם אני מדבר.

סתיו שפיר: אתה מוכן לא לדבר?

דוד ביטן: כן .

סתיו שפיר: כמה זמן?

דוד ביטן: כמה זמן שאת תתאפקי, אני אתאפק.

משה גפני: מה הדיאלוג הזה?

אורן אסף חזן: הנה, יש פה אתגר, הוא אמר לה "את תשתקי – אני אשתוק".

משה גפני: חבר הכנסת מלכיאלי, בבקשה.

משה גפני: בקצרה.

דוד ביטן: אני רק מחכה שתיתני לי 100 שאלות, שכשאני אני אהיה באופוזיציה - - -

סתיו שפיר: הנה, לשנייה לא הצלחת לעמוד בזה.

אורן אסף חזן: לא היה סיכום, לא הייתה לחיצת יד.

סתיו שפיר: כמו ילדים, באמת.

משה גפני: כן, מלכיאלי.

אורן אסף חזן: הנה היא רצה לצייץ.

מיכאל מלכיאלי: שנה שעברה היו עמותות שנמנעו מלקבל את הכסף של משרד הרווחה - - -

אורן אסף חזן: הנה היא רצה לצייץ.

אורן אסף חזן: ביטן אמר "אני אשתוק - - -

משה גפני: אורן, תעשה לי טובה, אני חייב לסיים את הישיבה.

אורן אסף חזן: הכול זה טוויטר.

מיכאל מלכיאלי: אורן, למה אתה מפריע לי?

אורן אסף חזן: אני לא מפריע לך, היא מפריעה לך, מפריעה לכולנו.

מיכאל מלכיאלי: שנה שעברה היו עמותות ש - - -

אורן אסף חזן: עכשיו אמרתי לאייכלר שאני מרחם עליהם - - -

מיכאל מלכיאלי: כפרה עליך, זו כבר פעם שלישית.

דוד ביטן: השאלה אם אנחנו יכולים לתקן את המהות של ההעברה?

משה גפני: לא, אתה יכול לאשר או לא לאשר.

דוד ביטן: אם לא נאשר אז לא ייתנו בכלל.

משה גפני: אני תיקנתי את זה לפני כמה ימים, דיברתי עם משרד האוצר ואמרתי שזה לא מספיק.

משה גפני: דיברתי גם עם חנן פריצקי, והוסיפו עוד שני מיליון שקל.

משה גפני: זה עומד עכשיו על 17 מיליון.

משה גפני: טוענים החברים שהכסף הזה לא מספיק.

משה גפני: עכשיו יש לנו ברירה להצביע בעד או נגד.

משה גפני: אנחנו יכולים להצביע בעד אבל גם לדרוש ממשרד האוצר דיון נוסף.

משה גפני: אתה רוצה ישיבה ביום רביעי הבא?

משה גפני: אני כנראה אכנס את הוועדה.

דוד ביטן: יום רביעי הבא יש ישיבת מליאה.

מנחם אליעזר מוזס: צריך ישיבת מליאה ולפני זה צריכים לקבוע ישיבה של הוועדה.

משה גפני: אמנם אתה ממלא מקום שלי, אבל יש עוד כמה שיקולים האם לכנס את הוועדה ביום רביעי הבא.

משה גפני: אם אין תוספת לקמחא דפסחא אז על מה נכנס את הוועדה?

משה גפני: על הצו על הזהב?

ישראל אייכלר: הרב גפני, אני חייב תיקון.

ישראל אייכלר: מה שאמר חנן, 34 שקל, זה לשני חגים, לפסח ולתשרי.

ישראל אייכלר: כלומר, זה 17 שקל לסל מזון לפסח.

מנחם אליעזר מוזס: כן?

ישראל אייכלר: כן.

מנחם אליעזר מוזס: או, איזה - - -

משה גפני: תודה רבה.

משה גפני: חבר הכנסת מלכיאלי, בבקשה.

מיכאל מלכיאלי: בערים רבות הרשויות לא ממהרות להקצות שטח לטובת חלוקה של קמחא דפסחא.

מיכאל מלכיאלי: הדבר הזה מקשה על הרבה עמותות להשיג מקום עם הנגשה למוגבלויות.

מיכאל מלכיאלי: שנה שעברה היו כמה עמותות שנפסלו בגלל שלא הייתה להם הנגשה לבעלי מוגבלויות.

מיכאל מלכיאלי: אומרים אותם בעלי עמותות, אוקיי, אם יש לי כמה אנשים שזכאים, אני אביא להם את זה הביתה.

מיכאל מלכיאלי: אלא שמשרד הרווחה לא אישר להם את זה, בגלל שהמקום שמחלק לא מונגש לבעלי מוגבלויות.

מיכאל מלכיאלי: ואני שואל למה.

מיכאל מלכיאלי: מה ההבדל בין מקום, שאדם ברשות לא יכול לקבל כזה מקום, והוא מקבל שטח שהוא לא נגיש לבעלי מוגבלויות, ואומר בעל עמותה "אותם אנשים שזכאים אצלי, אני אתן להם את זה לבית", וזה גם עונה לאותם קריטריונים?

<חנן פריצקי: אני חייב להגיד שאני לא מכיר את הסוגיה של הנגישות - - -

מיכאל מלכיאלי: זה חלק מהקריטריונים אצלכם.

<חנן פריצקי: אני יודע שאנחנו מאוד בעד זה כמובן ומי שאמונים על העניין צריכים לטפל בעניין - - -

משה גפני: חנן, קח את ההערה הזאת - - -

<חנן פריצקי: אנחנו נבדוק אותה.

משה גפני: תודה רבה.

משה גפני: סתיו, אמרת שיש לך עוד שאלה.

סתיו שפיר: אני ביקשתי מענה לשאלה ששאלתי קודם, האם בדצמבר אתם ידעתם שהולכת להיות ההעברה הזאת.

סתיו שפיר: כי אם כן, זה היה צריך להיכנס לתוך בסיס התקציב.

<חנן פריצקי: אני חוזר ואני אומר, אנחנו בוחנים את עצמנו כל הזמן.

<חנן פריצקי: למשל, אחד הדברים שחשבנו עליו זה הפיילוט של סיוע ממוקד, עם כרטיסי מזון, במהלך 12 חודש.

<חנן פריצקי: זה ייתר חלק מהעניין.

<חנן פריצקי: אנחנו כל הזמן חושבים לאן אנחנו יכולים להפנות את הכסף כדי שזה יגיע למשפחה בקצה שצריכה את הסלים האלה.

סתיו שפיר: יש לי בקשה, כי הבנתי שאין ממש תשובה לשאלה הזאת.

סתיו שפיר: אני רוצה להבין את העמדה המקצועית שלכם.

סתיו שפיר: מה אתם חושבים צריך להיות היקף של סל מזון כזה ומה הדרך האפקטיבית להעביר את זה?

סתיו שפיר: את כל הדברים האלה ראוי לעשות במסגרת הדיון התקציבי, כדי שלא נעשה פה את הדבר הזה שאנחנו צריכים לעשות עכשיו.

מנחם אליעזר מוזס: אבל את מסכימה ש-17 שקל זה - - - ?

סתיו שפיר: זה נשמע לי הזוי לחלוטין שזה 17 שקל.

סתיו שפיר: ולכן אני שואלת מה החישוב התקציבי שלכם וכמה מגיע לכל משפחה.

משה גפני: חנן, אני מבקש שתבדוק את העניין הזה.

משה גפני: השנה זה עלה בסדר גודל מאוד גדול, ויש פה גם חברים מהעמותות שעוסקות בעניין הזה, ולכן אני מבקש לבדוק את הדבר הזה באופן אמתי.

משה גפני: אנחנו חברה שעוזרת לחלש, לפחות מתיימרת לעשות את זה, וערב פסח זה הדבר הכי מרכזי ביהדות שעוזרים למי שאין לו את היכולת להכניס את החג.

משה גפני: משרד הרווחה הצטיין בעניין הזה, אבל כנראה הצרכים נהיו גדולים יותר וכנראה נעשו שינויים בתוך המשרד.

משה גפני: לכן אני מצטרף לבקשה שתבדוק כמה להערכתכם צריך לשים בתקציב, ואני גם אדבר עם משרד האוצר לנסות להגדיל את זה.

משה גפני: אני מבקש לבדוק את עמדתכם המקצועית בשאלות כמה כסף צריך בשביל זה ואיך זה צריך להתנהל.

משה גפני: יכול להיות שבאמת הגיע הזמן לעשות מזה דבר קבוע ולא כל הזמן לנהל - - -

איתן ברושי: אבל בטח לא פחות משנה שעברה.

אורן אסף חזן: זה סיפור הרבה יותר מורכב - - -

מיכאל מלכיאלי: בערב ראש חודש העמותות לא יקבלו.

משה גפני: עכשיו אני מודיע עוד דבר.

משה גפני: הפנייה הזאת מושלמת.

משה גפני: אלא מה?

משה גפני: שדיברו איתך מאוחר מדי ולא הביאו את זה בזמן.

משה גפני: שינו את זה ארבע או חמש פעמים, וזה בסדר, זה מעיד על רצון טוב, זה מעיד על כוונה כנה.

משה גפני: אם היינו מדברים איתך לפני שבוע לא היינו צריכים לחיות את המהלך הזה, כי כולם תומכים בהעברה הזאת ולא צריך לעשות אותה באופן כזה שכל הזמן...

משה גפני: אם אתה היית מכין את דברי ההסבר לא היו שאלות.

משה גפני: זה כול.

משה גפני: מי בעד אישור פנייה מס' 11?

משה גפני: מי נגד?

משה גפני: מי נמנע?

משה גפני: בעד אישור הפנייה – פה אחד

משה גפני: הפנייה אושרה.

משה גפני: סתיו, את מוותרת על הרביזיה?

סתיו שפיר: לא.